Kerosakan kecil kediaman mangsa ribut dibaiki segera
Oleh ZAKI SALLEH

2 Februari 2022, 2:54 pm
IPOH – Kerja-kerja membaiki kerosakan kecil akan dilakukan segera oleh Majlis Bandaraya Ipoh (MBI) pada kediaman penduduk yang rosak dalam kejadian ribut dua hari lalu.
Datuk Bandar Ipoh, Datuk Rumaizi Baharin berkata, ia melibatkan peruntukan sebanyak RM40,000
bagi kerja-kerja yang berlaku di empat kawasan terbabit.
Menurut beliau, pihaknya menerima aduan sebanyak 219 buah rumah mengalami kerosakan dan perlu dibaiki segera.
“Kita telah melakukan tinjauan untuk menilai kerosakan terutamanya pada bahagian bumbung.
“Berdasarkan penilaian pihak jurutera MBI, kos permulaan sebanyak RM40,000 bakal diperuntukan di kawasan terjejas,” ujarnya selepas turun padang meninjau keadaan di Kampung Tawas dan Tasek di semalam.
Sehari selepas kejadian tersebut, MBI telah mengerahkan seramai 100 orang petugas untuk melakukan kerja-kerja membersihkan kepingan zink serta dahan pokok tumbang.

Pada lawatan tersebut, Rumaizi turut menyampaikan bantuan bakul makanan MBI Prihatin sumbangan Econsave bernilai RM,5000 untuk diagihkan kepada penduduk terjejas.
Menurut Rumaizi, MBI hanya membantu membaiki kerosakan kecil sahaja manakala bagi kerosakan besar tindakan selanjutnya akan dilaksanakan oleh kerajaan negeri dan Persekutuan.
Dalam kejadian angin ribut mulai pukul 6 hingga 6.30 petang Ahad lalu telah menyebabkan kerosakan rumah penduduk di beberapa lokasi iaitu Kampung Tawas, Taman Tasik Damai, Taman Desa Seri Chepor, Kampung Seri Klebang Tambahan Jaya dan lain-lain kawasan berhampiran. – K! ONLINE


Harga ayam boleh melebihi RM10 kalau tiada intervensi
Oleh SITI A'ISYAH SUKAIMI

2 Februari 2022, 1:31 pm
PUTRAJAYA – Harga runcit ayam di pasaran pada masa ini akan melebihi RM10 sekilogram sekiranya tiada intervensi daripada kerajaan, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.
Beliau berkata, dengan peningkatan kos pengeluaran, pihak industri telah mengemukakan kepada kerajaan supaya harga kawalan tersebut dinaikkan.
“Mesyuarat Khas Majlis Tindakan Sara Hidup Negara (NACCOL) Mengenai Industri Pengeluaran Makanan telah diberikan taklimat berkenaan industri pengeluaran ayam dan telur menerima impak kenaikan mendadak kos input makanan jagung dan soya merangkumi 70 peratus kos penternakan ayam,” katanya dalam satu kenyataan di sini hari ini.
Sehubungan itu, Alexander berkata, Kementerian Perdagangan Dalam Negeri dan Hal Ehwal Pengguna (KPDNHEP) menyambut baik keputusan kerajaan dalam menetapkan harga siling runcit ayam standard pada RM8.90 sekilogram dalam mesyuarat tersebut pada 31 Januari lalu dipengerusikan oleh Perdana Menteri.
“Penetapan harga siling runcit ayam bagi Labuan, Sabah dan Sarawak akan dibuat berdasarkan lokasi.
“Harga runcit RM8.90 ini merupakan penurunan kali ketiga selepas ditetapkan pada RM9.50 semasa Perayaan Deepavali, RM9.30 ketika SHMKM dari 7 hingga 31 Disember dan RM9.10 semasa SHMKM dari 1 Januari hingga 4 Februari,” katanya.

Mengulas lanjut, Alexander berkata, penetapan harga baru runcit ayam itu ditampung melalui subsidi kerajaan sehingga kos pengeluaran ayam kembali rendah dan stabil.- K! ONLINE


Spider Man dilarang buang air besar di Surabaya
Oleh KOSMO!

2 Februari 2022, 2:31 pm
JAKARTA – Seorang pengguna laman perkongsian Reddit memuat naik sekeping imej memaparkan papan tanda yang memberi amaran agar ‘Spider Man’ dilarang daripada membuang air besar di dalam sebuah terusan air, lapor akhbar Daily Star semalam.
Imej yang dikesan menerusi aplikasi pemetaan, Google Maps itu dilaporkan terletak di tepi jalan Nyamplungan di bandar Surabaya.
Papan tanda luar yang dianggap lucu itu menunjukkan lukisan individu yang memakai kostum Spider Man sedang duduk dalam keadaan mencangkung.
Turut diletakkan adalah amaran yang bertulis ‘Dilarang buang air besar’.
“Jika anda adalah Spider Man, sila jangan duduk mencangkung di atas batu dalam keadaan seluar anda yang dilondehkan,” tulis keterangan dalam gambar tersebut. – AGENSI


Lebih 700 tanglung hiasi Bukit Taisho
Oleh NOR AINNA HAMZAH

2 Februari 2022, 1:17 pm
JEMPOL – Lebih 700 tanglung pelbagai saiz menghiasi Bukit Taisho, di sini, sejak dua minggu lalu sempena Sambutan Tahun Baharu Cina 2022.
Salah seorang sukarelawan yang ditemui, Farm Kiam Lee, 63, berkata, langkah berkenaan bukan hanya bagi menceriakan lagi sambutan perayaan, bahkan bagi mengalu-alukan lagi kehadiran peminat aktiviti pendakian.
Malah menurutnya, dana bagi menceriakan puncak Bukit Taisho berkenaan juga diperoleh secara sumbangan orang ramai yang terdiri daripada penduduk setempat.
“Macam saya walaupun hari raya, saya tetap juga naik ke puncak bukit ini untuk aktiviti-aktiviti sukarelawan seperti mengutip sampah. Bagi saya, selain menyihatkan badan, aktiviti keselukarelawan mengindahkan kawasan serta menjaga kebersihan tidak boleh terhenti disebabkan perayaan.
“Malah, saya juga bertanggungjawab menjaga tanaman, bunga di beberapa lokasi di puncak ini,” katanya ketika ditemui di Bukit Taisho, di sini semalam.
Sementara itu, seorang pengunjung, Zarina Alias, 38, berkata, dia sememangnya teruja untuk mendaki Bukit Taisho semasa perayaan tahun baharu Cina kerana banyak perhiasan perayaan berkenaan dipasang ketika perayaan.

Malah menurutnya, pada waktu malam, pemandangan lebih menarik apabila bukan hanya lampu tanglung yang dipasang, bahkan terdapat lampu hiasan LED yang menambahkan seri tempat ini. – K! ONLINE


Matin tidak mahu ibu tiri, takut bapa kena ‘kikis’
Oleh MOHAMMAD SHAHEMY AZMI

2 Februari 2022, 1:43 pm
PETALING JAYA – “Nanti perempuan tu minta duit dekat daddy (ayah). nanti kita jadi miskin”.
Itu jawapan yang diberi oleh anak ketiga pelawak dan juga usahawan Shuib dan Allahyarham Siti Sarah iaitu Ariq Matin selepas ditanya soalan tentang ibu tiri.
Menerusi hantaran video yang dimuat naik dalam Instagram milik penyanyi arwah Siti Sarah, kanak-kanak berusia enam tahun itu memberi bayangan seolah-olah tidak mahu mempunyai ibu tiri jika suatu hari bapanya berhasrat untuk berkahwin lagi.
“Kenapa awak tidak mahu ibu tiri lagi?”
Soal seorang wanita dipercayai ibu tiri kepada Siti Sarah iaitu Siti Fatimah Suberi yang mengendalikan Instagram penyanyi itu.
“Tak nak. Sebab membazir duit. Nak tahu kenapa? Nanti perempuan itu (ibu tiri) minta duit dekat daddy (Shuib).

“Nanti kita jadi miskin,” jawab Matin.
Jawapan spontan yang diber Matin menarik perhatian pengguna Instagram apabila rata-rata terhibur dengan gelagatnya yang jujur dalam berkata-kata.
Malah, ada juga segelintir netizen bersetuju dengan jawapan yang diberikan oleh Matin apabila enggan menerima kehadiran ibu tiri kerana bimbang duit bapanya akan dikikis.
“Betul kata Matin. Bijak jawapan dan tepat,” kata seorang pengguna Instagram.
“Jawapan yang jujur dari Matin,” komen seorang lagi pengguna Instagram.
“Kecil hati bakal ibu tiri Matin nanti,” ujar seorang lagi netizen.
Shuib atau nama lengkapnya Shahmira Muhamad, 37, sebelum ini pernah menyatakan pendapatnya tentang soal jodoh apabila mengakui hatinya masih kosong dan belum ada wanita yang berjaya mencuri tempat mengisi ‘kelompongan’ yang ada.
“Saya tidak berani untuk cakap lebih-lebih mengenai soal jodoh. Sebagai manusia, sudah fitrah kita ingin berkasih sayang dan ada yang menemani.
“Namun, saya lebih fikirkan anak-anak. Andai saya berkahwin semula, sebab utamanya adalah demi anak-anak,” katanya.
Sementara itu, dalam sebuah perkongsian lain, Shuib berkongsi sebuah video menunjukkan anak perempuannya, Dzahira Talita Zahra menangis ketika dibawa menziarahi pusara ibunya semalam.
“Paling dirindu,” tulis Shuib.
Momen menyayat hati itu turut membawa hiba pengguna Instagram apabila rata-rata turut melahirkan rasa rindu dan sedih atas kehilangan Siti Sarah.
“Sebaknya rasa. Al-Fatihah untuk arwah Siti Sarah,” komen seorang pengguna Instagram.
“Semoga terus kuat dan menjadi anak solehah,” tulis seorang lagi netizen.
Terdahulu, Siti Sarah menghembuskan nafas terakhir di Unit Rawatan Rapi (ICU), Hospital Canselor Tuanku Muhriz (HCTM), Universiti Kebangsaan Malaysia (UKM) akibat COVID-19 pada jam 5.13 pagi, Isnin lalu.
Jenazahnya dikebumikan di Tanah Perkuburan Islam Kampung Sungai Pusu, Gombak, jam 1.20 tengah hari, pada hari sama.
Arwah meninggalkan suami yang juga pelakon dan pelawak popular, Shuib dan empat cahaya mata, Uwais Alqarni, 10, Dzahira Talita Zahra, 8, Ariq Matin, 6, dan Ayash Affan yang kini berusia lima bulan. -K! ONLINE


517,107 kanak-kanak bawah 12 daftar vaksin Pfizer
Oleh SITI A'ISYAH SUKAIMI

2 Februari 2022, 1:42 pm
PUTRAJAYA – Seramai 517,107 kanak-kanak berusia lima hingga 11 tahun sudah berdaftar untuk suntikan vaksin Covid-19 Pfizer oleh ibu bapa masing-masing bagi Program Imunisasi Covid-19 Kanak-kanak (PICKids).
Data sehingga semalam itu dikongsikan oleh Menteri Kesihatan, Khairy Jamaluddin Abu Bakar menerusi ciapan ringkas pada Twitter beliau.
“Ia adalah 15 peratus daripada jumlah kohort 3.6 juta. Permulaan yang baik dan Kementerian Kesihatan (KKM) akan terus menyampaikan manfaat untuk mendapatkan vaksin.
“Saya berharap hampir separuh kanak-kanak di Malaysia akan mendapat vaksin menjelang akhir Februari. Badan Bertindak Imunisasi Covid-19 (CITF) di bawah Timbalan Menteri Kesihatan, Datuk Dr. Noor Azmi Ghazali akan bekerja keras bersama Kementerian Pendidikan,” menurut ciapan tersebut di sini hari ini.
Pemberian vaksin untuk kanak-kanak berusia lima hingga bawah 12 tahun menerusi PICKids akan bermula esok dengan anggaran seramai empat juta kanak-kanak layak menerima vaksin jenis Comirnaty10mcg Concentrate for Dispersion (PfizerBioNTech). -K!ONLINE


Hujan berterusan di Sabah, Sarawak bermula 5 Februari
Oleh HARRITH HISHAM

2 Februari 2022, 2:49 pm
PETALING JAYA – Jabatan Meteorologi (MetMalaysia) meramalkan cuaca signifikan bagi tempoh seminggu bermula 3 Februari hingga 9 Februari melibatkan negeri Sabah dan Sarawak.
Ketua Pengarah MetMalaysia, Muhammad Helmi Abdullah berkata, luruan angin timuran dijangka berlaku di rantau negara ini dan boleh menyebabkan hujan berterusan di timur Sabah serta tengah dan barat Sarawak dalam tempoh bermula 5 Februari sehingga 7 Februari ini.
“Di samping itu, cuaca lembap dan hujan juga dijangka di kawasan pesisir pantai negeri-negeri pantai timur semenanjung seperti Kelantan, Terengganu dan Pahang pada sebelah pagi.
“Manakala negeri-negeri pantai barat Semenanjung seperti Kedah, Perak, Selangor, Negeri Sembilan dan Melaka dijangka akan mengalami ribut petir pada sebelah petang,” katanya.
Menurut Muhammad Helmi, cuaca panas dan kurang hujan dijangka berlaku di negeri-negeri utara Semenanjung Malaysia.
“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” ujarnya. -K!ONLINE


Ancaman harimau punca Hutan Lipur Air Menderu ditutup
Oleh NIK NUR IZZATUL HAZWANI NIK ADNAN

2 Februari 2022, 1:13 pm
KEMAMAN – Ancaman harimau belang di Kampung Chabang, Kerteh di sini semakin memuncak sehingga memaksa Hutan Lipur Menderu ditutup untuk kunjungan pengunjung mulai semalam.
Difahamkan notis penutupan oleh Jabatan Perhutanan Terengganu dilakukan berikutan penemuan beberapa bekas tapak kaki haiwan buas itu berhampiran kawasan air terjun berkenaan beberapa hari lalu.
Ahli Jawatankuasa Majlis Pengurusan Komuniti Kampung Chabang, Ahmad Thalhah Ubaidillah Amri berkata, Hutan Lipur Air Terjun Menderu terpaksa ditutup kepada pengunjung bagi mengelak sebarang insiden tidak diingini.
“Serangan harimau belang di Kampung Chabang ini bermula sejak bulan Januari lalu. Setakat ini, dua ekor lembu dan ekor anjing milik penternak sudah menjadi mangsa.
“Beberapa penduduk kampung terutama dalam kalangan penternak lembu dan pekebun juga mendakwa pernah terserempak dengan harimau belang berkenaan,” katanya ketika ditemui Kosmo! di Hutan Lipur Air Menderu di sini hari ini. – K! ONLINE


Kereta api terbakar, penumpang cemas
Oleh KOSMO!

2 Februari 2022, 1:36 pm
PETALING JAYA – Penumpang Keretapi Tanah Melayu Berhad (KTMB) mengalami detik cemas seketika setelah kenderaan itu mengalami kebakaran.
Menerusi video berdurasi 20 saat yang dikongsi Norfasarina Rahmat di media sosial memaparkan kepala koc kereta api itu yang dalam perjalanan dari Kelantan-Gemas tiba-tiba sahaja terbakar menyebabkan penumpang ketakutan dan keluar di tengah-tengah hutan pada waktu malam.
“Kepala kereta api terbakar, kami sangkut di tengah-tengah hutan. Semoga dipermudahkan urusan kami, Aminn.
“Semua diarahkan turun dari gerabak sebab api merebak, kepala kereta api terbakar, semua panik nak kena keluar sebab api tak nak terpadam,” katanya.
Namun, wanita itu memaklumkan keadaan semuanya selamat dan tiada kemalangan jiwa dilaporkan.
Rata-rata orang ramai melimpahkan doa kepada kesemua penumpang tersebut semoga semuanya dalam keadaan selamat.

“Ya Allah lindungi mereka semua yang ada di sana, permudahkanlah urusan mereka, Aamin,” kata Zue Zunita Zaid.
“Semoga Allah permudahkan urusan saudara semua. Aamiin,” ujar Eira Dewi Ismail.
“Semoga tiada kemalangan jiwa, semoga dipermudahkan,” jelas cikzie83. – K! ONLINE


Penumpang kereta api terkandas teruskan perjalanan ke destinasi
Oleh YATIMIN ABDULLAH

2 Februari 2022, 1:01 pm
KOTA BHARU – Kesemua 180 penumpang Ekspres Rakyat Timuran No. 27 yang terkandas selepas bahagian enjin kereta api terbakar di Kilometer 490.50 – 491 antara Pasir Mas dan Tanah Merah kembali meneruskan perjalanan ke destinasi masing-masing pagi tadi.
Ketua Pegawai Operasi Keretapi Tanah Melayu Berhad (KTMB), Mohd. Zain Mat Taha berkata, kesemua penumpang tren itu kembali meneruskan perjalanan pada pukul 2.46 pagi.
“Lokomotif yang membawa seramai 180 penumpang itu dalam perjalanan dari Stesen Tumpat ke Kempas Baru, Johor Bahru.
“Kebakaran itu hanya membabitkan bahagian enjin lokomotif dan tidak merebak ke gerabak penumpang,” katanya dalam satu kenyataan hari ini.
Mohd. Zain memberitahu, kesemua penumpang berjaya dikeluarkan ke tempat selamat hasil bantuan kakitangan dan anggota Polis Bantuan KTMB.
Katanya, kebakaran enjin itu dapat dipadamkan pukul 12.20 tengah malam hasil tindakan pantas pasukan bomba dari Pasir Mas dan Tanah Merah sejurus menerima laporan manakala punca kebakaran masih dalam siasatan. – K! ONLINE


1,500 pokok getah dimusnahkan gajah liar
Oleh HARIS FADILAH AHMAD

2 Februari 2022, 1:08 pm
JERANTUT –  Hasil usaha dan titik peluh 17 peserta projek Tanaman Semula Berkelompok (TSB) Kampung Kuala Sat musnah apabila ‘diserang’ sekumpulan gajah liar di Kampung Kuala Sat di Ulu Tembeling dekat sini semalam.
Dalam kejadian awal pagi semalam itu menyaksikan kira-kira 1,500 pokok getah berusia dua tahun dimusnakan kira-kira enam ekor gajah yang masuk ke kawasan berkenaan.
Peserta TSB Kuala Sat, Ikmal Razali, 28, berkata, dia yang memasuki kawasan kebun itu pagi tadi amat terkejut apabila melihat banyak pokok getah dipatahkan dan tumbang dirosakkan oleh gajah liar itu.
“Sebelum ini kawanan gajah liar memang kerap berkeliaran keluar dari hutan dan melintas jalan raya berdekatan kampung ini, tetapi tidak pernah memasuki kawasan kebun getah penduduk di sini.
“Kejadian ini telah disedari oleh penduduk di sini pagi yang masuk ke kebun untuk membersihkan tanaman ini lalu bertukar gempar dengan kejadian ini,” katanya di Kampung Kuala Sat, di sini hari ini.
Seorang lagi penduduk, Rahimi Othman, 32, berkata, kejadian itu bukan sahaja mengejutkan malahan menyebabkan mereka mengalami kerugian seterusnya menjejaskan sumber pendapatan mereka.

Sementara itu, Pengerusi Jawatankuasa Pembangunan dan Kemakmuran Kampung (JPKK) Kuala Sat, Abdul Jabar Dollah, 58, berkata, pihaknya  telah  memaklumkan kejadian itu  kepada Jabatan Perlindungan Hidupan Liar dan Taman Negara (Perhilitan) untuk tindakan selanjutnya. – K! ONLINE


Muhyiddin sangkal dakwaan Najib, Bersatu sebabkan MN musnah
Oleh MOHD RASDAN AHMAD

3 Februari 2022, 10:55 pm
PETALING JAYA – Presiden Perikatan Nasional (PN), Tan Sri Muhyiddin Yassin menyangkal dakwaan Ahli Parlimen Pekan, Datuk Seri Najib Tun Razak yang menuduh pengkhianatan Bersatu dalam Pilihan Raya Negeri (PRN) Sabah menjadi punca Muafakat Nasional (MN) gagal.
Jelas bekas Perdana Menteri itu, Najib juga turut menuduh Bersatu meletakkan calon melawan UMNO dalam PRN Sabah dan menyatakan itu adalah satu perbuatan khianat kepada UMNO.
“Faktanya tidak ada satu pun kerusi di mana calon Bersatu melawan UMNO dalam PRN Sabah. Sebagai Presiden Bersatu dan Pengerusi PN, saya telah mempengerusikan beberapa mesyuarat yang dihadiri oleh pimpinan PN, BN dan Parti Bersatu Sabah (PBS) untuk menetapkan pembahagian kerusi bagi PRN Sabah.
“Saya telah menyatakan dengan jelas dalam mesyuarat-mesyuarat ini penting untuk PN, BN dan PBS mengelakkan pertembungan sesama sendiri dalam PRN Sabah,” jelasnya di Facebook rasmi sebentar tadi.
Katanya lagi, dia turut mengarahkan Setiausaha Agung PN, Datuk Seri Hamzah Zainuddin untuk membentuk jawatankuasa pembahagian kerusi antara parti-parti PN, BN dan PBS dengan satu arahan yang jelas bahawa semua parti mesti mengelakkan pertembungan sesama sendiri.
Jelasnya, perincian pembahagian kerusi dibincangkan di peringkat jawatankuasa ini. Antara yang terlibat sama Tan Sri Annuar Musa, Datuk Seri Bung Mokhtar Radin dan Datuk Seri Hajiji Noor.

“Saya dimaklumkan di peringkat awalnya jawatankuasa ini telah memutuskan sejumlah kerusi untuk ditandingi oleh parti-parti PN, BN dan PBS. Tetapi BN kemudiannya menambah jumlah kerusi dan menyebabkan berlaku pertembungan di beberapa tempat.
“Melihat keadaan ini, saya telah pergi ke Kota Kinabalu sebelum hari penamaan calon untuk melakukan rundingan saat akhir dan mempengerusikan satu mesyuarat yang dihadiri oleh wakil-wakil parti, malangnya, mesyuarat ini gagal capai kata sepakat kerana masing-masing bertegas untuk meletakkan calon mereka,” jelasnya.-K! ONLINE


Nenek tidak mahu nama ‘Iblis’, minta tukar nama cucu
Oleh KOSMO!

3 Februari 2022, 10:30 pm
BRASILIA, BRAZIL – Seorang wanita membuat tuntutan mahkamah untuk menukar nama cucu lelakinya setelah bapa bayi itu membunuh ibunya dalam satu serangan bersenjatakan kapak yang ngeri, lapor akhbar The Sun UK semalam.
Pertukaran nama Little Lucifer yang bermaksud Iblis Kecil itu difailkan pada Jun tahun lalu. Bayi lelaki yang dilahirkan pada Mac tahun lalu itu dipercayai orang terakhir yang diberi nama menakutkan itu di Brazil.
Lucifer yang berusia 10 bulan kini dijaga neneknya selepas bapanya membunuh ibu serta datuknya dalam serangan kapak yang mengerikan di rumah keluarga itu pada Mei tahun lalu. Ketika kejadian, dia baru berumur dua bulan.
Bagaimanapun, bapanya ditemui meninggal dunia beberapa bulan kemudian.
Pegawai-pegawai daripada majlis perbandaran Nova Olinda, timur laut Brazil difahamkan telah membuat keputusan berkenaan pertukaran nama tersebut.
Lucifer bermaksud ‘pembawa cahaya’ dalam bahasa Latin tetapi dalam tradisi Kristian ia dikaitkan dengan iblis.

Nama itu bahkan diharamkan di New Zealand.
Brazil adalah negara dengan jumlah penganut agama Kristian kedua terbesar di dunia selepas Amerika Syarikat.
Nama baharu bayi berkenaan bagaimanapun tidak didedahkan demi menjaga privasinya. – Agensi


Gara-gara serah kad ATM, dua lelaki ditahan kes tipu dalam talian
Oleh NORLIDA AKMAR IDROS

3 Februari 2022, 9:04 pm
ALOR SETAR – Tindakan dua lelaki menyerahkan kad mesin pengeluaran wang automatik (ATM) bersama maklumat perbankan kepada ejen peminjam wang menjerat diri apabila mereka ditahan polis hari ini.
Kedua-dua lelaki berusia 35 dan 36 tahun itu ditahan kerana disyaki terlibat dalam kes penipuan e-dagang melibatkan jual beli kamera di laman mudah.my dan kereta di Facebook.
Ketua Polis Daerah Kota Setar, Asisten Komisioner Ahmad Shukri Mat Akhir berkata, dua individu terbabit memaklumkan telah mengepos kad ATM mereka kepada satu alamat dengan tujuan untuk membuat pinjaman wang secara dalam talian.
“Semua maklumat perbankan seperti kata laluan, kata laluan perbankan internet dan maklumat keselamatan turut diserahkan kepada ejen peminjam wang sebagai syarat untuk membuat permohonan pinjaman wang secara dalam talian.
“Selepas kad ATM diposkan, sindiket ini akan menjual pula kad ATM tersebut kepada mana-mana sindiket seperti sindiket Macau scam, love scam, pelaburan dan pinjaman wang tidak wujud serta penipuan belian online,” katanya di sini hari ini.
Menurutnya, kebanyakan pemilik akaun bank akan tersedar kad ATM mereka digunakan untuk kemasukan wang penipuan selepas pihak polis menghubungi mereka atau sekatan akaun dibuat oleh pihak bank.

Ahmad Shukri berkata, dua kertas siasatan telah dibuka di bawah Seksyen 420 Kanun Keseksaan iaitu menipu.
Dalam pada itu katanya, kadar kes penipuan e-belian komersial IPD Kota Setar bagi tempoh Januari hingga Disember tahun lalu adalah sebanyak 105 kes berbanding tempoh sama tahun sebelumnya sebanyak 66 kes.
“Ini menunjukkan peningkatan sebanyak 39 kes pada tahun lalu,” jelasnya.
Tambahnya, peningkatan kes tersebut menyebabkan jumlah kerugian juga bertambah daripada RM525,535 pada tahun 2020 kepada RM1.3 juta pada tahun lalu. – K! ONLINE


Lalitha beri keterangan di Bukit Aman bagi bantu siasatan
3 Februari 2022, 9:32 pm
KUALA LUMPUR – Bekas Penyelidik Pusat Memerangi Kronisme dan Korupsi (C4) Lalitha Kunaratnam beri keterangan bagi membantu siasatan polis di Ibu Pejabat Polis Bukit Aman, di sini, hari ini.
Lalitha dilihat tiba pada pukul 2.25 petang sambil diiringi oleh peguamnya, Manjeet Singh Dhillon sebelum memberi keterangan dipercayai berhubung dua penulisan artikelnya berkaitan dakwaan pemilikan saham oleh Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Menurutnya, dia dipanggil bagi memberi keterangan berhubung kes tersebut yang disiasat di bawah Seksyen 233 Akta Komunikasi dan Multimedia 1998 dan Seksyen 505 Kanun Keseksaan.
“Saya telah menjawab kesemua 83 soalan diberikan dan pegawai yang merakam keterangan saya juga menguruskannya dengan sangat profesional.
“Keterangan yang saya berikan sebanyak 15 muka surat oleh kerana itu ia mengambil masa sehingga tiga jam setengah,” katanya kepada pemberita di pekarangan Ibu Pejabat Polis Bukit Aman di sini, hari ini.
Terdahulu, akhbar melaporkan, Lalitha dipanggil ke Bukit Aman bagi memberi keterangan berhubung dua artikelnya yang bertajuk Business ties among MACC leadership: How deep does it go?.

Pada 12 Januari lalu, Azam melalui peguam mewakilinya memfailkan tuntutan saman fitnah RM10 juta terhadap Lalitha di Mahkamah Tinggi Kuala Lumpur berikutan penerbitan sebuah artikel di sebuah portal agensi berita, bertarikh 26 Oktober dan 15 Disember tahun lalu.
Peguam cara, Megat Abdul Munir, dilaporkan berkata, keputusan mengemukakan saman fitnah dibuat selepas Lalitha gagal memberi sebarang maklum balas terhadap LOD bertarikh 6 Januari lalu. – K! ONLINE


Saintis China dakwa temui penawar Omicron
Oleh KOSMO!

3 Februari 2022, 8:00 pm
BEIJING – Sekumpulan  penyelidik di China mendakwa bahawa mereka membangunkan sejenis antibodi baharu yang dikatakan mampu membunuh varian Omicron, lapor laman berita RT  kelmarin.
Penghasilan antibodi baharu itu dibuat menerusi proses sintesis antara dua komponen sel antibodi asal daripada sel imunisasi manusia.
Jika bersendirian, komponen asal sel itu tidak memberi kesan terhadap Omicron, namun ia akan meneutralkan virus Omicron apabila digabungkan.
Pasukan penyelidik dari Universiti Fudan, Shanghai itu menyifatkan penemuan mengejut mereka sebagai ‘anugerah Tuhan’ dan meletakkan manusia selangkah di hadapan dalam usaha memerangi Covid-19.
Diketuai oleh Profesor Huang Jinghe, pasukan itu berjaya membangunkan lapan antibodi yang disintesis dalam tempoh yang agak singkat.
“Ini adalah satu kejayaan yang mengejutkan kerana penghasilan antibodi tersebut pada mulanya tidak bertujuan untuk merawat virus Covid-19 dan dibangunkan untuk penyakit berjangkit yang lain.

“Penemuan ni bakal memberikan kelebihan kepada manusia bagi mengatasai pandemik yang sedang berleluasa di seluruh dunia,” jelas Huang.
Antibodi khas itu juga mampu meneutralkan varian Delta iaitu mutasi Covid-19 terdahulu dan  menangani Sindrom Pernafasan Akut Teruk bagi mengehadkan keupayaan virus untuk merebak.
Pasukan itu menggariskan kerja dan penemuan mereka dalam kertas akademik bertajuk  ‘Combating the Sars-CoV-2 Omicron variant with non-Omicron neutralizing antibodies’
Bagaimanapun, penyelidikan tersebut masih memerlukan kajian lanjut dan pengesahan oleh ahli-ahli akademik lain. – Agensi


Abu Sayyaf: UTK jadi respons pertama Pantai Timur Sabah
Oleh NOR AZIAH MAT NOH

3 Februari 2022, 9:55 pm
KUALA LUMPUR – Polis Diraja Malaysia (PDRM) memaklumkan Unit Tindakan Khas (UTK) akan menjadi pasukan respons pertama jika keselamatan pantai timur Sabah diancam kumpulan militan, Abu Sayyaf.
Timbalan Ketua Polis Negara, Datuk Razarudin Husain berkata, unit itu akan ditempatkan di kawasan pantai timur Sabah bagi meningkatkan tahap keselamatan dan ketenteraman di negeri tersebut.
“Kami hanya menambah bilangan keanggotaan di kawasan itu dan peranan UTK berbeza dengan Pasukan Gerakan Am (PGA) yang menjaga sempadan.
“Ini bagi memastikan tiada kes penculikan berlaku sekali gus mempertingkatkan kawalan keselamatan,” katanya ketika sidang akhbar di majlis Pride of Workmanship Award, di sini hari ini.
Tambah beliau, maklumat terperinci berhubung unit terbabit tidak akan didedahkan terlebih dahulu.
Sebelum ini, akhbar melaporkan sub ketua kumpulan Abu Sayyaf merangkap pakar pembuat bom digelar Mudzrimar atau Mundi Sawadjaan disahkan masih hidup.

Hasil risikan pasukan keselamatan Filipina serta Joint Task Force Sulu (JTFS) dan Western Mindanao Command (J2 WESTMINCOM) mendapati Mudzrimar kali terakhir dilihat di sebuah kawasan di Sulu pada 10 Januari lalu. – K! ONLINE


Matanglah Wan Saiful – Pemuda UMNO Titiwangsa
Oleh MOHD RASDAN AHMAD

3 Februari 2022, 11:15 pm
PETALING JAYA – Tindakan Ketua Penerangan Bersatu, Wan Saiful Wan Jan yang beberapa kali membuat kenyataan bahawa partinya memberi sokongan bersyarat kepada Perdana Menteri, Datuk Seri Ismail Sabri Yaakob adalah bersifat tidak matang.
Ketua Pemuda UMNO Bahagian Titiwangsa, Datuk Nazir Hussin Akhtar Hussin berkata, Wan Saiful perlu mendapat kepastian daripada partinya sama ada mahu terus menyokong kepimpinan Ismail Sabri atau tidak.
“Membuat kenyataan berulang kali bahawa sokongan Bersatu terhadap Perdana Menteri adalah bersyarat tidak membawa apa-apa kebaikan kepada kestabilan politik nasional mahu pun kerajaan hari ini.
“Dia mendakwa Ismail Sabri menjadi Perdana Menteri atas sokongan Bersatu dan bukannya UMNO juga tidak tepat kerana jawatan itu didokong ahli-ahli Parlimen dalam UMNO, Bersatu, Pas, Gabungan Parti Sarawak dan lain-lain ahli Parlimen,” jelasnya melalui satu kenyataan hari ini.
Jelasnya, Bersatu sahaja tidak cukup untuk mengangkat Ismail Sabri sebagai Perdana Menteri. Sama juga seperti Bersatu sahaja tidak mampu mengangkat Tan Sri Muhyiddin Yassin sebagai Perdana Menteri sebelum ini.
Justeru katanya, Bersatu dan semua pihak perlu sedar kedudukan Ismail Sabri didokong oleh pelbagai parti dan bukannya satu parti sahaja.

“Sudah tentu sokongan Bersatu kepada Ismail Sabri bersyarat seperti mana juga sokongan UMNO kepada Muhyiddin suatu ketika dahulu. Jika Wan Saiful merasakan Bersatu tidak lagi mahu menyokong Ismail Sabri maka mereka boleh mengumumkan keputusan tersebut.
“Jika Bersatu berpendapat kerajaan ini perlu kekal sehingga tamat tempoh, maka orang seperti Wan Saiful perlu bertindak seperti pemain politik yang matang, bukannya bersikap keanak-anakan, marahkan nyamuk kelambu dibakar,” katanya lagi.
Setakat ini katanya, Perdana Menteri telah sedaya upaya melakukan yang terbaik untuk rakyat dan negara di sebalik kekangan kewangan kerajaan dan tekanan politik pelbagai pihak yang berkepentingan.
“Tentulah dalam kempen pilihan raya negeri Johor ini, Bersatu rasa tersepit dan terhimpit dengan keputusan UMNO untuk tidak bekerjasama.
“Namun ini bukan isu baharu. Sebelum Bersatu menyokong Ismail Sabri sebagai Perdana Menteri pun UMNO telah membuat keputusan menolak kerjasama dengan Bersatu dalam pilihan raya.
“Faktor ini tidak seharusnya dijadikan alasan untuk menyerang Perdana Menteri. Kata orang jangan lain yang bengkak, lain pula yang bernanah,” ujarnya. – K! ONLINE.


Lelaki Rusia terbang dron di kawasan Istana Sweden ditahan
Oleh KOSMO!

3 Februari 2022, 9:30 pm
STOCKHOLM, Sweden – Seorang lelaki Rusia ditahan polis selepas dia disyaki menerbangkan sebuah dron di dalam kawasan kediaman peribadi keluarga diraja Sweden, lapor akhbar Daily Mail semalam.
Suspek yang dilaporkan ialah lelaki warga Russia berusia dalam lingkungan 40-an, ditahan kira-kira pukul 1 tengah hari (waktu tempatan) selepas didakwa mengendalikan dron itu berhampiran Istana Drottningholm yang merupakan kediaman Raja Carl XVI Gustaf dan Ratu Silvia.
Perkara itu telah disahkan oleh jurucakap Polis Sweden, Ola Osterling, namun dia  tidak mendedahkan butiran lanjut.
“Suspek disyaki melanggar Akta Keselamatan Perlindungan Sweden yang melindungi institusi diraja daripada pengintipan, sabotaj, kesalahan pengganas,” jelas Osterling.
Polis Sweden tidak mengesahkan kewarganegaraan lelaki itu tetapi akhbar tempata, Aftonbladet melaporkan  suspek sebagai lelaki Rusia berusia dalam lingkungan 40-an. – Agensi


Ebit Lew kongsi gambar raya bersama Boss James
Oleh MOHD RASDAN AHMAD

3 Februari 2022, 8:05 pm
PETALING JAYA – Pendakwah bebas, Ustaz Ebit Lew hari ini berkongsi beberapa foto beliau bersama pengsohor YouTube berbangsa Cina dikenali sebagai Boss James.
Boss James merupakan peniaga dari sebuah syarikat motosikal terkenal di Lembah Klang begitu terkenal dengan video-video pendek yang menerapkan nilai moral dalam pengisiannya.
Ebit melalui media sosial Facebooknya berkata, Boss James selalu melihat beliau di Facebook dan sudah lama ingin bertemu mata dengannya.
“Hari ni saya beraya dengan Boss James. Katanya selalu tengok saya dekat Facebook dah lama nak jumpa. Membantu tanpa kira bangsa dan agama. Sayang pada semua.
“Saya pun selalu lihat video anak muda ini membawa nilai positif. Maju dalam perniagaan dan membantu orang lain.
“Nanti jumpa lagi ya. Katanya kaya bukan duit tapi suka menolong orang lain. Duit tidak bermakna tanpa memberi,” jelas Ebit. – K! ONLINE.


STL: ‘Derbi Utara’ milik Kedah Eagles
Oleh MUHAMMAD ZUHAILY BADLISHAH

3 Februari 2022, 10:39 pm
KUALA LUMPUR – Kedah Eagles bangkit daripada kekalahan set pertama untuk mencatat kemenangan 19-21, 21-18, 21-11 ke atas Perlis Vipers pada aksi ketiga Kumpulan B saingan Divisyen 1 Liga Sepak Takraw (STL) sebentar tadi.
Kemenangan dalam aksi ‘Derbi Utara’ di Stadium Titiwangsa itu menyaksikan Kedah Eagles melonjak ke tangga kedua Kumpulan B sekali gus kembali mencerahkan peluang mereka ke peringkat separuh akhir selepas ini.
Bagaimanapun, feeder yang juga kapten Kedah Eagles, Danial Asyraf mengakui, dia masih belum berpuas hati dengan keseluruhan prestasi mereka meskipun memenangi perlawanan tersebut.
“Belum gembira kerana set pertama kami sedikit perlahan. Pertahanan kami kurang baik, servis-servis juga tak lepas dan gagal mendapatkan mata untuk pasukan.
“Kemudian kami perlahan-lahan dapat semula rentak permainan dan kembali bersaing dalam perlawanan ini.
“Kami akan cuba sehabis baik dan bermain mati-matian untuk aksi seterusnya menentang Pahang esok,” katanya selepas tamat perlawanan sebentar tadi.

Ini juga adalah kemenangan kedua berturut-turut Kedah Eagles selepas berjaya menewaskan Labuan Drillers 23-21, 21-9 semalam. – K! ONLINE


Pemuda tangkap tunang dengan lelaki lain
Oleh KOSMO!

3 Februari 2022, 7:28 pm
PETALING JAYA – Kisah cinta tiga segi atau main kayu tiga yang terjadi kepada setiap pasangan hangat bercinta sememangnya amat memeritkan.
Apatah lagi pasangan tersebut telah sah menjadi suami isteri mahupun sudah menjadi pasangan yang telah bertunang.
Terbaharu, satu klip video yang tular di laman sosial ketika ini turut menyaksikan tentang kecurangan satu pasangan yang dilaporkan berlaku di Pahang baru-baru ini.
Menerusi video tersebut, seorang pemuda berjaya menangkap tunangnya bersama seorang lelaki lain di satu premis rumah kedai dikatakan di bandar Kuantan.
Kisah tersebut menjadi bualan hangat apabila pemuda tersebut dilabelkan sebagai cukup ‘gentlemen’ apabila terus memutuskan hubungan bersama tunangnya.
Malah pemuda tersebut juga dilihat tidak sesekali memukul atau menyentuh pasangannya dan lelaki terbabit.

Rata-rata orang ramai memuji sikap pemuda itu dan menyifatkan tindakan yang dilakukan itu adalah tepat kerana kecurangan adalah disebabkan oleh pasangannya.
“Bagus bang, cara ni bagus. Cukuplah bela perempuan macam tu. Dah terbukti dia buat perangai, elok bagitau mak ayah perempuan tu.
“Yang lelaki pula dah tahu tunangan orang pun tetap nak kacau, tapi kalau tak tepuk sebelah tangan tak akan berbunyikan,” jelas Ezwan Ez.
“Kali ni perempuan buat hal, mana golongan perempuan ni, tak ada pula yang nak bela kaum dia yang perangai macam ni.
“Biasanya perempuan tak pernah salah, itu pun ada komen merapu kata kenapa rakam video, itu aib orang. Nak juga menang kaum ni,” kata Bakri Amirah. – K! ONLINE.


Penganggur maut dipukul berbalah kes dadah
Oleh MASTURAH SURADI

3 Februari 2022, 6:53 pm
MERSING – Seorang penganggur maut dalam perbalahan dipercayai melibatkan kes dadah di Jalan Datuk Onn, Mersing Kanan di sini hari ini.
Ketua Jabatan Siasatan Jenayah Johor, Senior Asisten Komisioner Shahurinain Jais berkata, dalam kejadian pada pukul 7.15 pagi itu, mangsa yang berusia 37 tahun itu ditemui terbaring di tepi jalan dalam keadaan berlumuran darah.
Menurutnya, menerusi rakaman televisyen litar tertutup (CCTV) dan keterangan dua saksi, mangsa dipercayai diserang tiga lelaki yang menaiki Proton Iswara.
Katanya, terdapat seorang lagi suspek berperanan sebagai pemandu dan dipercayai kesemua adalah lelaki Melayu.
“Motif pergaduhan dipercayai akibat perbalahan berkaitan dadah. Punca kematian dipercayai akibat kecederaan parah di tengkuk dan pemeriksaan di tempat kejadian tidak menemui senjata yang digunakan,”katanya pada sidang media di sini hari ini.
Tambahnya, mayat lelaki berkenaan akan dibawa ke Hospital Sultan Ismail (HSI) esok bagi proses bedah siasat.

Katanya, susulan itu dua suspek berumur 31 dan 32 tahun juga telah berjaya diberkas di Taman Kota Jaya, Kota Tinggi kira-kira pukul 3.15 petang tadi.
“Mereka yang bekerja sebagai buruh kini ditahan di Ibu Pejabat Polis Daerah (IPD) Mersing bagi membantu siasatan. Polis giat mengesan dua lagi suspek yang terlibat,”katanya lagi.-K! ONLINE


‘Sindrom Havana’ dikaitkan dengan tenaga elektromagnet
Oleh KOSMO!

3 Februari 2022, 7:00 pm
WASHINGTON – Pakar-pakar perisikan percaya kira-kira 1,000 diplomat dan pegawai perisikan Amerika Syarikat (AS) yang menghidap sejenis penyakit misteri dikenali sebagai ‘Sindrom Havana’ mungkin menjadi sasaran tenaga denyutan elektromagnet, lapor stesen penyiaran Sky News semalam.
Menurut laporan pakar-pakar perisikan AS dan luar negara, kes pertama berkaitan penyakit misteri tersebut direkodkan di ibu negara Cuba, Havana pada 2016.
Tenaga denyutan elektromagnet terutamanya dalam julat frekuensi radio dikatakan mampu menyebabkan gejala seperti sakit telinga, vertigo dan beberapa simptom lain yang dialami oleh mangsa.
Panel itu berkata, kombinasi gejala yang dihadapi dalam kalangan mangsa tidak dapat dijelaskan dengan mudah oleh persekitaran atau ilmu perubatan moden.
Laporan itu tidak mendedahkan secara jelas berkenaan bilangan mereka yang terjejas, namun kes sedemikian turut dilaporkan di Rusia, Austria, China, Tajikistan dan beberapa negara Afrika.
Minggu lalu, Agensi Perisikan Pusat (CIA) menafikan penglibatan Rusia atau musuh asing lain dalam melancarkan kempen secara meluas untuk menyerang AS dengan peranti pemancar tenaga.

Walaupun kebanyakan kes tersebut dikaitkan dengan penyakit lain oleh doktor dan pakar, masih terdapat berpuluh-puluh kes penyakit misteri itu yang mereka percayai berpunca daripada denyutan tenaga elektromagnet yang disengajakan. – Agensi


Penyeludup ketum terbabas langgar pokok
Oleh MOHD. RAFIE AZIMI

3 Februari 2022, 7:53 pm
JITRA – Tindakan seorang penyeludup ketum cuba melarikan diri gagal apabila kereta dipandunya terbabas lalu melanggar pokok di Kampung Kubang Tiga di Chuping, Perlis awal pagi ini.
Ketua Polis Daerah Kubang Pasu, Superintendan Rodzi Abu Hassan berkata, kereta jenis Proton Wira Aeroback dipandu suspek berjaya dikesan sepasukan anggota dari Bahagian Siasatan dan Penguatkuasaan Trafik Ibu Pejabat Polis Daerah (IPD) Kubang Pasu.
Katanya, suspek dikesan memandu kereta di Kilometer 25, Jalan Alor Setar menuju ke Bukit Kayu Hitam kira-kira pukul 1.15 pagi.
“Sebaik melihat kereta suspek yang dipandu dalam keadaan mencurigakan, polis mengarahkannya berhenti untuk diperiksa, namun arahan itu tidak diendahkan.
“Suspek terus bertindak memecut laju sebelum kereta terbabas dan melanggar pokok,” katanya di sini hari ini.
Menurutnya, pemeriksaan terhadap kereta berkenaan itu menemui 35 plastik hitam mengandungi 350 kilogram (kg) daun ketum.-K! ONLINE


Dua budak diselamatkan dari premis marak terbakar
Oleh TENGKU DANISH BAHRI TENGKU YUSOFF

3 Februari 2022, 7:12 pm
KUALA TERENGGANU – Seorang tukang jahit yang sedang menghadiri kenduri kahwin panik apabila dimaklumkan kedai menjahit pakaiannya sedang terbakar di Kampung Pengadang Baru di sini hari ini.
Tambah membuat Murati Embong, 64, hampir pengsan, dua kanak-kanak lelaki termasuk salah seorang cucunya berada di dalam premis yang terbakar pada pukul 1.10 tengah hari itu
“Cucu saya dan seorang anak jiran yang kedua-duanya berusia tujuh tahun tidak mahu mengikut saya menghadiri kenduri kahwin di Kampung Losong di sini.
“Berderau darah apabila dimaklumkan tentang kebakaran tersebut” katanya ketika ditemui di lokasi kejadian di sini hari ini.
Murati berkata, dia bergegas pulang ke kedai menjahit pakaiannya dan lega apabila mendapati cucu dan anak jirannya berada diluar premis selepas diselamatkan orang ramai.- K! ONLINE


Malaysia Singapura jalin kerjasama lebih erat – Mahdzir
Oleh EDDY AQMAL MOHAMED HAMIDI

3 Februari 2022, 6:58 pm
PUTRAJAYA – Kerajaan mencapai persefahaman kerjasama dua hala bersama Singapura dalam bidang pendidikan teknologi dan kreatif menerusi hasil perbincangan yang diadakan di antara kedua-dua pihak hari ini.
Menteri Pembangunan Luar Bandar, Datuk Seri Mahdzir Khalid berkata, persefahaman kerjasama dua hala itu dicapai hasil perbincangan bersama Menteri Kanan Pembangunan Sosial dan Keluarga Singapura, Masagos Zulkifli Masagos Mohamad pada kunjungan hormatnya ke Putrajaya hari ni.
“Selain bertukar pandangan dalam hal pembangunan sosial, turut disentuh Masagos Zulkifli dan delegasinya ialah rancangan mengukuhkan kerjasama sedia ada dalam pendidikan keusahawanan, teknologi digital dan teknologi kreatif yang boleh memberi faedah dua hala terutama kepada masyarakat di luar bandar.
“Masagos Zulkifli yang juga Menteri Kedua Kesihatan dan Menteri Hal Ehwal Agama Islam Singapura mengharapkan sektor pelancongan kedua-dua negara kembali rancak selepas Malaysia membenarkan kemasukan pelancong asing terutamanya bagi industri eko dan agro pelancongan serta pelancongan kesihatan,” katanya dalam satu kenyataan hari ini.
Tambah Mahdzir, Masagos Zulkifli akan berada di Malaysia selama tiga hari dalam rangka lawatan kerja rasmi beliau yang bermula hari ini.
Jelas beliau, lawatan kerja rasmi itu bertujuan mengeratkan lagi hubungan dua hala di antara Malaysia dan Singapura yang terjalin sejak 59 tahun lalu. – K! ONLINE


Dahi koyak, Shahidan tak salahkan Ellie Suriaty
Oleh HANISAH SELAMAT

3 Februari 2022, 6:34 pm
PETALING JAYA – Pelakon Shahidan Izwan menganggap insiden dahi koyak akibat terkena sabit ketika menjayakan penggambaran filem Telaga Suriram sebagai pengalaman mahal.
Katanya, kemalangan itu bukan salah sesiapa malah sedikit pun tidak membuatkannya takut atau serik untuk menjayakan babak lain yang menggunakan senjata.
“Malang tidak berbau. Biar berapa banyak kali kita berlatih atau memastikan segala-galanya dalam keadaan sempurna, kadangkala dugaan tetap datang.
“Semuanya berlaku dengan pantas, tiba-tiba saya rasa ada darah di muka. Ketika itu kami sedang melakonkan babak membabitkan tiga watak iaitu Kasa, Jabet dan Mak Tijah.
“Sabit di tangan Ellie Suriaty yang membawakan watak Mak Tijah terpelanting ketika dia sedang bergelut Jabet (Ammar Bahri) sehingga terkena dahi dan hidung saya.
“Syukur sebab cuma luka ringan selain kesan bengkak masih nampak. Sekarang produksi bagi saya cuti untuk beberapa hari lagi. Kena juga tunggu bengkak surut.

“Sebenarnya bahagian luka itu perlu dijahit sedikit, tapi bimbang nampak parut jadi saya pilih untuk menggunakan kaedah tradisional dengan bahan alami,” katanya kepada Kosmo! Online.
Pemilik nama penuh Ahmad Shahidan Izwan Mohd Ali, 25, itu turut mengakui ramai kenalan serta saudara mara yang menghubungi bertanyakan khabar kerana bimbangkan keadaan dirinya.
“Alhamdulillah saya baik-baik saja. Terima kasih sebab ambil berat dan minta maaf kalau ada kiriman mesej langsung (DM) di Instagram yang saya tak sempat balas.
“Doakan luka saya cepat sembuh sebab saya tak sabar mahu masuk set penggambaran Telaga Suriram semula dan bekerja dengan ramai bintang hebat dalam filem ini termasuk Ellie Suriaty.
“Sebenarnya saya pun rasa serba salah apabila Ellie berkali-kali meminta maaf sedangkan kejadian ini tidak disengajakan pun,” kata pelakon yang turut membintangi Munafik dan Munafik 2.
Terdahulu, Ellie yang juga aktres berpenglan memaklumkan berlaku kemalangan ketika menjalani penggambaran di Perlis membabitkan Iwang.
Dalam insiden di set penggambaran arahan Osman Ali itu, Ellie mengakui terlepas sabit dipegang yang membuatkan ia terpelanting mengenai dahi serta hidung aktor berkenaan.
Ellie, 52, yang dihantui rasa bersalah berkongsi mengenai kejadian malang itu menerusi Instagram miliknya selain menyatakan kekesalan di atas insiden tersebut.
Selain Ellie, Shahidan serta Ammar, Telaga Suriram yang juga terbitan Nuansa Films dengan Odissi Creative turut membariskan Farid Kamil, Nabila Huda, Scha Alyahya dan Maya Karin. – K! ONLINE


SPA setuju lantikan semula 1,243 Penolong Pegawai Perubatan Kontrak
Oleh SITI A'ISYAH SUKAIMI

3 Februari 2022, 6:35 pm
PUTRAJAYA – Suruhanjaya Perkhidmatan Awam (SPA) pada 26 dan 28 Januari lalu bersetuju meluluskan pelantikan semula kontrak seramai 1,243 Penolong Pegawai Perubatan Gred U29 dalam kalangan graduan Institut Latihan Kementerian Kesihatan (KKM) yang tamat kontrak semalam.
Ketua Setiausaha KKM, Datuk Mohd. Shafiq Abdullah berkata, pemakluman mengenai pelanjutan kontrak tersebut telah dimaklumkan kepada ketua jabatan.
“KKM amat menghargai peranan penting Penolong Pegawai Perubatan di KKM bersama barisan hadapan lain khususnya dalam menangani pandemik Covid-19.
“Mengambil kira status Malaysia kini dalam peralihan dari fasa pandemik ke fasa endemik dan usaha memulihkan perkhidmatan tertangguh akibat pandemik Covid-19, KKM telah memperakukan pelanjutan kontrak petugas kesihatan yang akan menamatkan kontrak pada tahun ini,” katanya dalam satu kenyataan hari ini.
Kenyataan tersebut merujuk kepada laporan media tempatan pada 1 Februari lalu berhubung Penolong Pegawai Perubatan lantikan U29 akan mengadakan siri tunjuk perasaan bagi memperjuangkan lantikan mereka di samping beberapa manfaat lain tidak diperolehi kerana berstatus kontrak.
Mengulas lanjut, Mohd. Syafiq berkata, tawaran pelanjutan kontrak bagi kohort lain yang tamat kontrak dalam tahun ini akan dibuat secara berfasa sebaik perakuan KKM diluluskan oleh agensi pusat dan SPA. -K!ONLINE


Penjual bakso pura-pura jatuh motosikal untuk dapat derma
Oleh KOSMO!

3 Februari 2022, 7:30 pm
JAKARTA – Satu rakaman video yang tular di media sosial, memaparkan senario seorang penjual bakso berpura-pura jatuh ketika sedang berniaga di simpang jalan, lapor laman berita Suara.com.
Video yang dirakam menggunakan sistem televisyen litar tertutup (CCTV) itu dimuat naik ke akaun Instagram bernama @memomedsos.
Menerusi video yang dikongsikan, seorang penjual bakso yang berniaga menggunakan motosikal dilihat sedang melalui simpang jalan tersebut.
Dia kemudian memerhati ke sekelilingnya sebelum berpura-pura jatuh bersama barang perniagaannya di atas jalan raya.
Lelaki berjaket coklat itu masih sempat mengubah kedudukan baldi hitam yang turut jatuh.
Penduduk kemudiannya dilihat bersesak-sesak ke lokasi kejadian untuk membantu lelaki itu yang tiba-tiba pengsan dan tidak sedarkan diri.

Kejadian dikatakan berlaku di Kota Salatiga, Jawa Tengah.
Rata-rata netizen mengecam tindakan lelaki terbabit di ruangan komen.
“Dia harap tular dan banyak derma, tapi malu dilihat seluruh Indonesia,’’ tulis seorang netizen. – Agensi


Lelaki cedera otak bangkit demi keluarga
Oleh ALWANI ZAFIRAH

3 Februari 2022, 7:59 pm
PETALING JAYA – Kisah kebangkitan seorang pesakit yang mengalami Kecederaan Otak Traumatik (TBI) dan pernah terlantar koma selama enam bulan berjaya menjadi inspirasi buat orang ramai yang masih berjuang dalam kehidupan mereka.
Seorang usahawan, Amir Mohsin Mohd. Bahrudin, 33, sering memuat naik video kehidupannya dalam melawan penyakit yang dihadapinya dan kini, dengan berkat kesabaran serta usahanya, dia berjaya kembali pulih demi keluarga tersayang.
Difahamkan, sebelum ini, Amir pernah terlibat dalam satu kemalangan jalan raya pada tahun 2018 ketika dalam perjalanan pulang ke rumah dan mengalami kecederaan yang teruk sehingga doktor menjangkakan dirinya akan koma selama dua tahun.
Menurutnya, dirinya bernasib baik apabila selepas sebulan keadaanya sudah stabil dan dibenarkan pulang ke rumah.
Tambah Amir, ketika kejadian, isterinya, Siti Hawa Mohd. Nasir, 30, sedang berada dalam tempoh berpantang selepas melahirkan zuriat mereka tetapi masih kuat membantu menjaga serta merawatnya sehingga pulih seperti sekarang.
Sementara itu, orang ramai yang mengikuti perkembangan hidupnya merasa kagum dengan kekuatan dirinya serta kesetiaan seorang isteri yang sanggup menjaga suaminya ketika terlantar.

Rata-rata pengguna turut mendoakan agar kehidupan dia dan keluarganya terus mendapat keberkatan dan diberi kesihatan yang baik.
“Teruskan kuat Mohsin, Allah duga orang yang mampu, maksudnya awak kuat dari kami semua,” kata Fakhriy Razak.
“Semoga diberikan kesihatan berpanjangan dan dipermudahkan segala urusan,” ujar Esqandar Daud.
Dalam pada itu, ada juga pengguna turut berkongsi kisah hidup mereka yang juga merupakan pesakit TBI.
“Alhamdulillah, macam saya juga, sekarang ini guna tempurung kepala yang bukan asli, nak lari main futsal macam dulu pun dah tak boleh, saraf kaki dah tak kurang baik,” luah Anas Abu Hassan. – K! ONLINE


Kekasih pura-pura tidak kenal untuk beli minyak masak
Oleh KOSMO!

3 Februari 2022, 6:00 pm
JAKARTA – Sebuah video tular di media sosial memaparkan situasi apabila sepasang kekasih berpura-pura tidak kenal antara satu sama lain ketika membeli minyak masak di sebuah pasar raya, lapor laman berita Suara.com.
Video itu dimuat naik pada akaun TikTok bernama @vina.septiane.
Rakaman memaparkan situasi yang berlaku di kaunter juruwang. Perakam dikatakan disuruh oleh ibunya untuk membeli minyak masak.
Perakam yang ketika itu keluar dengan kekasihnya sanggup berpura-pura tidak kenal antara satu sama lain supaya boleh membeli minyak masak dalam jumlah yang lebih.
Mereka beratur di kaunter berlainan untuk membeli minyak masak tersebut.
Pengguna di media sosial tersebut mula mengutarakan pandangan di ruangan komen.

“Ya dik, seorang hanya dibenarkan beli tidak lebih dari dua bungkus minyak masak,’’ tulis seorang pengguna.
“Ibu dan bapa saya pernah melakukannya,’’ tulis netizen lain. – Agensi


Berebut pelanggan punca peniaga Padang Kota Lama bergaduh – Polis
Oleh MOHD SYALMIZI HAMID

3 Februari 2022, 5:43 pm
GEORGE TOWN – Berebut pelanggan dikatakan punca peniaga di Kompleks Makanan Medan Renong, Padang Kota Lama di sini bergaduh sesama sendiri dalam kejadian malam kelmarin.
Pemangku Ketua Polis Daerah Timur Laut, Superintendan V. Saravanan berkata, pihaknya menerima laporan daripada seorang peniaga lelaki berusia 36 tahun mendakwa berlaku perselisihan faham antara dirinya dengan lima lelaki lain.
Katanya, dua daripada lelaki tersebut merupakan adik lelaki pengadu, manakala tiga lagi adalah sepupunya.
“Semasa pergaduhan kedua-dua pihak menggunakan kerusi dan kayu sebagai senjata, manakala mereka yang terlibat mengalami kecederaan ringan iaitu luka dan calar pada badan.
“Kesemua yang terlibat juga telah hadir menyerah diri di Ibu Pejabat Polis Daerah Timur Laut,” katanya dalam satu kenyataan hari ini.
Menurut Saravanan, hasil siasatan mendapati punca pergaduhan dikatakan kerana berebut pelanggan selain terdapat dendam lama antara kedua-dua belah pihak.

Beliau berkata, kes itu disiasat mengikut Seksyen 148 Kanun Keseksaan.
Terdahulu, Kosmo! Online melaporkan satu video memaparkan sekumpulan lelaki bergaduh di medan selera yang popular dalam kalangan pelancong itu tular selepas dimuat naik ke laman sosial sejak semalam. – K! ONLINE


CEO minyak masak kecoh didenda RM30,000
Oleh KOSMO!

3 Februari 2022, 5:52 pm
MELAKA – Suasana di Mahkamah Sesyen di sini bertukar kecoh apabila Ketua Pegawai Eksekutif sebuah syarikat pembekal minyak masak tidak berpuas hati didenda RM30,000 atas kesalahan membekal minyak masak berlebihan kepada peruncit.
Datuk Dr. Zaini Md. Taha yang mewakili syarikat Lesong Food Industries Sdn. Bhd. diarahkan membayar denda tersebut oleh Hakim, Nariman Badruddin selepas mengaku bersalah atas pertuduhan dibacakan.
Dalam sesi rayuan Zaini bagaimanapun berulang-kali menjelaskan minyak yang dibekalkan bukan bersubsidi dan mengaitkan peruncit lain dalam kes itu sehingga hakim memintanya berhenti dari meneruskan pertikaian tersebut.
Mengikut pertuduhan, syarikat Lesong Food Industries Sdn. Bhd. didapati telah menjual 140 unit minyak masak 5 kilogram jenama Lesong melebihi had kuantiti dalam lesen runcit Syarikat Era Prestij Resources.
Kesalahan itu dilakukan tertuduh pada pukul 3.30 petang di Melaka Halal Hub, Serkam Fasa 2, dalam daerah Jasin pada 4 Oktober 2021.
Sabit kesalahan syarikat tersebut boleh dikenakan denda sehingga RM2 juta dan bagi kesalahan kedua atau berikutnya denda tidak melebihi RM5 juta mengikut Seksyen 14 Akta Kawalan Bekalan 1961 dan boleh dihukum di bawah Seksyen 22(2) akta sama.-K! ONLINE


Rugi RM17,080 ditipu sindiket lesen memandu online
Oleh NOR AZIAH MAT NOH

3 Februari 2022, 5:48 pm
PETALING JAYA – Polis Diraja Malaysia (PDRM) hari ini mengesahkan telah menerima sembilan laporan berhubung aktiviti penipuan lesen memandu dalam talian sehingga menyebabkan kerugian bernilai RM17,080.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, kesemua laporan diterima melibatkan dua negeri termasuk tujuh laporan di Pulau Pinang dan dua lagi di Kelantan.
Mohd. Kamarudin
“Sindiket tersebut membuat iklan di media sosial menawarkan lesen memandu tanpa perlu menghadiri sebarang ujian dan kelas memandu untuk menarik minat pelanggan.
“Mangsa hanya perlu menyerahkan butiran diri dan bayaran sekitar RM580 hingga RM5,000 bagi mendapatkan lesen memandu namun selepas transaksi dilakukan, lesen dijanjikan tidak diterima,” katanya dalam satu kenyataan hari ini.
Tambah Kamarudin, orang ramai dinasihatkan untuk tidak terlibat dengan sebarang aktiviti mendapatkan lesen memandu melalui saluran yang tidak sah ekoran kes penipuan online semakin berleluasa.
“Kes disiasat di bawah Seksyen 420 Kanun Keseksaan kerana melakukan penipuan.

“Orang ramai diingatkan untuk membuat semakan nombor akaun bank dan nombor telefon menerusi portal Semak Mule sebelum melakukan sebarang pindahan duit ke akaun tidak dikenali,” ujarnya. – K! ONLINE


PRN Johor: PKR tunggu SPR tetapkan tarikh sebelum umum calon
Oleh KHAIRUL MOHD. ALI

3 Februari 2022, 6:00 pm
JOHOR BAHRU – PKR hanya akan memuktamad dan mengumumkan senarai nama calon yang bakal bertanding dalam Pilihan Raya Negeri (PRN) negeri selepas Suruhanjaya Pilihan Raya (SPR) mengumumkan tarikh-tarikh penting berhubung PRN Johor.
Ketua Angkatan Muda Keadilan (AMK), Akmal Nasrullah Mohd. Nasir berkata, Cabang dan sayap PKR iaitu Wanita serta AMK sudah menyerahkan senarai calon kepada kepimpinan pusat.
Jelasnya, jadi ketika ini semua pihak sedang menunggu senarai calon akhir dimuktamadkan kepimpinan tertinggi pusat.
“Ketika ini kita masih lagi tunggu keputusan dibuat SPR kerana banyak khabar angin ada negeri lain turut goyang (situasi politik tidak stabil).
“Jadi bagi saya kita tunggu dahulu SPR tetapkan tarikh penamaan calon dan PRN Johor kemudian baharu kita muktamad bila nak umum calon-calon PKR,” katanya ketika ditemui pemberita selepas menyempurnakan Program Agihan Ayam Segar di Taman Suria, di sini semalam.-K! ONLINE


ASEAN larang menteri luar Myanmar hadiri persidangan
Oleh KOSMO!

3 Februari 2022, 6:14 pm
PHNOM PENH, Kemboja – Junta Myanmar mengalami tamparan diplomatik baharu hari ini selepas blok serantau, ASEAN melarang diplomat kanannya daripada menghadiri mesyuarat menteri luar ASEAN yang akan datang.
Kemboja yang kini memegang jawatan pengerusi ASEAN secara penggiliran berkata, tidak banyak kemajuan dicapai berhubung Konsensus Lima Perkara yang dipersetujui oleh para pemimpin ASEAN pada tahun lalu dalam usaha untuk meredakan krisis di Myanmar.
Negara itu bergolak sejak pihak tentera menggulingkan kerajaan awam pimpinan Aung San Suu Kyi setahun lalu dengan lebih 1,500 penduduk awam terbunuh dalam operasi mematahkan protes anti junta, demikian menurut sebuah kumpulan pemerhati tempatan.
“Oleh kerana kemajuan yang amat sedikit dalam melaksanakan Konsensus Lima Perkara ASEAN, negara-negara anggota ASEAN tidak mencapai persetujuan untuk mengundang Menteri Luar SAC Myanmar, Wunna Maung Lwin bagi menghadiri mesyuarat menteri luar blok tersebut yang akan datang,” kata jurucakap Kementerian Luar Kemboja, Chum Sounry.
Kerajaan tentera Myanmar menggelar diri mereka sebagai Majlis Pentadbiran Negara atau SAC.
“Kami meminta Myanmar untuk menghantar perwakilan bukan politik sebagai ganti,” kata  Chum Sounry.

Perkembangan itu berlaku selepas 10 negara anggota ASEAN mengambil langkah di luar jangkaan dengan melarang pemimpin junta Myanmar, Min Aung Hlaing daripada menghadiri sidang kemuncak blok tersebut pada Oktober tahun lalu. – AFP


Mohamed Azam dilantik sebagai Ketua Pengarah IKIM
Oleh EDDY AQMAL MOHAMED HAMIDI

3 Februari 2022, 6:29 pm
PUTRAJAYA – Pengerusi Jawatankuasa Syariah, Kumpulan CIMB, Prof. Madya Dr. Mohamed Azam Mohamed Adil dilantik sebagai Ketua Pengarah Institut Kefahaman Islam Malaysia (IKIM) yang baharu berkuat kuasa hari ini.
Menteri di Jabatan Perdana Menteri (Hal Ehwal Agama) Idris Ahmad menerusi satu kenyataan berkata pelantikan Mohamed Azam, 56, itu telah mendapat persetujuan daripada Perdana Menteri, Datuk Seri Ismail Sabri Yaakob.
“Ketokohan latar belakang Mohamed Azam adalah diyakini mampu melakar kegemilangan IKIM
sebagai sebuah institusi Islam yang menjalankan kajian, penyelidikan berkaitan pemerkasaan umat Islam dalam pelbagai bidang.
“Dalam pada masa sama, beliau diharap dapat memperkasa aspek penerangan kefahaman Islam termasuk melalui penyiaran Islam Radio IKIM,” kata kenyataan tersebut hari ini.
Tambah Idris, pihaknya berharap Mohamed Azam dapat menjalankan amanah itu dengan sepenuh hati demi agama, negara serta ummah dan semoga Allah S.W.T sentiasa mengurniakan pedoman dalam setiap tindakan yang dilaksanakan beliau.
Mohamed Azam yang dilahirkan pada 18 Jun 1966 berpengalaman luas dalam bidang akademik,
penyelidikan, pengurusan serta pentadbiran serta dakwah menerusi media dengan berkelulusan Ijazah Sarjana Muda dalam bidang Syariah di Universiti Malaya pada tahun 1990.

Beliau seterusnya menyambung pengajian di peringkat Sarjana pada tahun 1993 di School of Oriental and African Studies (SOAS), University of London, United Kingdom dan kelulusan
tertinggi beliau adalah mendapat Ijazah Doktor Falsafah dalam jurusan undangundang pada tahun 2007 di universiti sama.
Idris berkata, Mohamed Azam menjawat jawatan Timbalan Ketua Pegawai Eksekutif, International Institute of Advanced Islamic Studies (IAIS) Malaysia sejak tahun 2013 dan turut bertugas sebagai Pensyarah di Universiti Teknologi Mara (UiTM) bermula tahun 1990 sehingga tahun 2020.
“Beliau juga pernah dilantik sebagai Pengerusi Jawatankuasa Syariah, Kumpulan CIMB pada tahun 2014 sehingga 2017. Penulisan akademik serta syarahan beliau khususnya dalam bidang perundangan Islam sentiasa menjadi rujukan sehingga peringkat antarabangsa,” katanya. – K! ONLINE


Dua beranak terhumban parit diselamatkan penduduk kampung
Oleh ISKANDAR SHAH MOHAMED

3 Februari 2022, 6:21 pm
KUALA SELANGOR – Tindakan pantas penduduk kampung berjaya menyelamatkan dua beranak yang terhumban ke parit selepas kereta dinaiki terbabit kemalangan di Kampung Bukit Kuching Tengah di sini, hari ini.
Kejadian kira-kira pukul 8 pagi itu melibatkan seorang lelaki berusia 40 tahun yang memandu kereta Proton Bezza bersama anak lelakinya berusia sembilan tahun.
Saksi kejadian yang enggan dikenali berkata, kemalangan dipercayai berlaku selepas kereta dinaiki dua beranak itu berlanggar sebuah Perodua Axia di Jalan Parit Haji Omar tersebut.
“Perlanggaran itu mengakibatkan kereta Bezza itu terhumban ke parit setinggi kira-kira lima meter.
“Beberapa penduduk kampung yang terkejut kemudian segera menyelamatkan dua beranak itu yang mengalami kecederaan,” katanya ketika dihubungi Kosmo! hari ini.
Menurutnya, dua beradik wanita berusia 37 dan 51 tahun yang menaiki Axia turut terselamat dan hanya cedera ringan.-K!ONLINE


‘Amoi’ didenda RM10,000 guna halal tidak diperakui
Oleh DIYANATUL ATIQAH ZAKARYA

3 Februari 2022, 5:56 pm
MELAKA – Pemilik kafe Tipsier Bridge Cafe Waronk yang terletak di kawasan tumpuan pelancong di negeri ini didenda RM10,000 selepas mengaku bersalah menggunakan perkataan halal tanpa perakuan Jabatan Kemajuan Islam Malaysia (Jakim).
Hakim, Nariman Badruddin menjatuhkan hukuman itu terhadap tertuduh, Joanne To Mei Ting, 30, yang membuat pengakuan itu sejurus pertuduhan dibacakan oleh jurubahasa di Mahkamah Sesyen di sini, hari ini.
Mengikut pertuduhan, tertuduh didapati sebagai pemilik tunggal Tipsier Bridge Cafe Waronk memperakui bahawa makanan di kafe itu adalah halal dengan ungkapan perkataan tersebut pada lapan buku menu tanpa diperakui sebagai halal oleh pihak berkuasa.
Kesalahan itu dilakukan kira-kira pukul 6.30 petang di premis perniagaan Tipsier Bridge Cafe Waronk di Kampung Pantai di sini, 5 Mac tahun lalu.
Bagi tindakan itu tertuduh didakwa mengikut perintah 8(a) Perintah Perihal Dagangan (Perakuan dan Penandaan Halal) 2011 yang memperuntukkan hukuman denda sehingga RM100,000 atau penjara tidak melebihi tiga tahun atau kedua-duanya, jika sabit kesalahan.
Terdahulu, tertuduh yang tidak diwakili peguam merayu hukuman ringan diberikan dengan alasan kini menanggung anak dan ibu yang sakit.

Selepas mendengar rayuan kedua-dua pihak, mahkamah kemudian memerintahkan tertuduh membayar denda sebanyak RM10,000.-K! ONLINE


USJKT JIPS Bukit Aman siasat kes kematian OKT
3 Februari 2022, 5:41 pm
KUALA LUMPUR – Unit Siasatan Jenayah Dan Kematian Dalam Tahanan (USJKT) Jabatan Integriti Dan Pematuhan Standard (JIPS) Bukit Aman akan menjalankan siasatan berkaitan kes kematian seorang tahanan.
Pengarah JIPS, Datuk Azri Ahmad berkata, pada 25 Januari lalu, seorang lelaki berusia 38 tahun yang merupakan orang kena tahan (OKT) telah dihantar ke lokap berpusat Indera Mahkota, Kuantan, Pahang.
“OKT terbabit dihantar ke lokasi itu dari Penjara Penor, Kuantan, Pahang bagi menghadiri perbicaraan pada 3 Februari (hari ini) bagi kes Seksyen 15(1)(a) Akta Dadah Berbahaya (ADB) 1952.
“Namun, pada 28 Januari lepas, OKT mengadu sakit dada dan telah dibawa ke Hospital Kuantan untuk menerima rawatan,” katanya dalam satu kenyataan di sini hari ini.
Tambah Azri, semalam, pihak Hospital Kuantan memaklumkan bahawa OKT telah meninggal dunia dan sebab kematian adalah akibat Tuberkulosis (Tibi).
“Pihak USJKT JIPS Bukit Aman akan menjalankan siasatan berhubung kes kematian OKT terbabit,” ujarnya. – K! ONLINE


‘Budak langsi’ berebut kawasan
Oleh KOSMO!

3 Februari 2022, 4:49 pm
PETALING JAYA – Berebut kawasan bagi kumpulan-kumpulan kongsi gelap atau gangster boleh dianggap biasa kerana kawasan yang ditanda melambangkan kekuasaan kumpulan masing-masing.
Makin banyak atau luas kawasan yang dijaga, makin berkuasalah kumpulan terbabit disamping boleh memeras ugut orang-orang yang berada dalam lingkungan kawasan ‘jajah’ mereka.
Namun lain pula apabila samseng budak sekolah yang berebut kawasan, ia tidak menimbulkan rasa takut pada orang ramai, namun timbul rasa geram dan menyampah dengan tindakan tersebut.
Tular satu klip video berdurasi 30 saat di Facebook hari ini menyaksikan satu kumpulan budak samseng memukul dua lagi kanak-kanak lain yang sedang duduk di sebuah pondok rehat.
Klip video yang tidak dipastikan lokasi tersebut terut menyaksikan kumpulan budak samseng terbabit memberitahu pondok tersebut adalah kawasan mereka.
“Kalau nak masuk kawasan orang hormat la sikit, ini kawasan aku, hormat sikit,” jelas salah seorang daripada mereka.

Rata-rata orang ramai yang menyaksikan klip video tersebut menyifatkan adab dan perangai budak-budak samseng terbabit amat teruk dan turut meminta pihak berkuasa membuat tangkapan.
“Sedap mulut dia panggil orang langsi la apa, kurang ajar betul budah-budak ni. Ini kalau terseremapak dengan orang dewasa ni dah selamat dah ni.
“Harap lepas viral video ni semua samseng-samseng tahi kucing ni duduk dalam lokap, senang polis buat kerja ni,” jelas Norhana Nurdin.
“Video dah ada ni sekejap je jumpa ni, kita tengok sejauh mana samseng budak-budak ni dengan polis pula.
“Rasa geram pula tengok perangai mereka ni, kesian budak dua orang yang kena balun tu,” ujar Farah Fad Hanan. – K! ONLINE.


Keenakan rasa aneka sup resipi asli
Oleh MOHD SHAZWAN YUSOP

3 Februari 2022, 4:20 pm
SETIAP lawatan ke Muar, Johor, pastinya tidak lengkap andai tidak merasai keenakan sajian
ditawarkan di daerah tersebut.
Muar yang turut dikenali sebagai Bandar Maharani cukup popular dengan hidangan tradisi seperti mi
bandung, mi rebus, sate dan asam pedas.
Bagaimanapun, ramai tidak sedar bahawa Muar juga memiliki sebuah restoran yang menawarkan pelbagai jenis sup dengan keunikan rasa tersendiri.
Restoran dikenali sebagai Muar Soup House (MSH) itu sudah bertapak di bandar Muar sejak tahun 1958 dan masih kekal beroperasi sehingga hari ini.
Pemilik MSH, Amiruddin Shaik Alaudin, 40, memaklumkan, perniagaan tersebut dimulakan oleh bapanya, Shaik Alaudin Gulam Kadar yang berasal dari India.
Katanya, dia mengambil alih perniagaan berkenaan pada tahun 1996 selepas kematian bapa dengan
membuat beberapa perubahan seiring peredaran zaman.

“Perniagaan ini dimulakan oleh bapa dengan berniaga sup dan rojak menggunakan pedati di kaki lima sekitar bandar Muar. Masa itu, dia berniaga dua jam sahaja dari pukul 8 hingga 10 malam.
“Selepas kematian bapa, saya ambil alih perniagaan ini dengan melakukan beberapa perubahan termasuk membuka restoran ini pada tahun 2000.
“Kini, sudah ramai orang luar dari sini seperti dari Melaka, Kuala Lumpur dan Singapura yang mengenali Muar disebabkan keenakan rasa sup di sini,” katanya ketika ditemu bual K2 barubaru ini.
Menurut Amiruddin, MSH menawarkan 15 jenis sup yang boleh dinikmati bersama hidangan sampingan
seperti nasi lemak bungkus, roti potong atau nasi putih dengan telur dadar.
Dia menambah, setiap jenis sup yang ditawarkan di situ dimasak dalam kawah berasingan bagi mengekalkan keaslian rasa serta memastikan daging betul-betul empuk.
“Di sini, kami ada sup kambing, sup daging lembu, sup ayam, sup ekor, sup urat, sup lidah, sup perut, sup gearbox, sup tulang dan sup campur.
“Sup berkenaan dihasilkan menggunakan resipi asli sejak turun-temurun daripada bapa yang
menggunakan banyak rempah ratus selain tekstur lebih likat. Jadi, pelanggan akan hirup tanpa henti sebab sedap.
“Kami juga masak setiap sup secara berasingan disebabkan waktu daging empuk tidak sama. Misalnya, daging lembu perlu dua jam, manakala urat pula boleh sampai lapan jam,” terangnya.
HIDANGAN sup gearbox kambing menu yang menjadi buruan ramai di restoran tersebut.
Amiruddin menegaskan, sup gearbox kambing merupakan sajian paling laris di restorannya disebabkan ia sukar diperoleh selain persembahannya yang menyelerakan.
Di samping itu, MSH turut menawarkan hidangan lain yang tidak kurang enaknya seperti pasembur serta
rojak petis
“Kalau lepas hirup sup, pelanggan boleh cuba pasembur dan rojak petis kami. Rojak petis kami berbeza dengan tempat lain kerana kuahnya dibuat sendiri dan rasanya lebih asli,” ujarnya.
MSH mampu memuatkan seramai lebih 400 orang pada satu-satu masa serta dilengkapi dengan ruang
berpendingin hawa untuk keselesaan pelanggan.
Mengulas mengenai fungsi sebuah pedati yang diletakkan di depan restoran, Amiruddin memberitahu, ia lebih kepada simbol atau trademark kepada MSH.
Jelasnya, apabila ada pedati tersebut di depan kedai, maka pelangganpelanggan sudah tahu bahawa sup
sudah siap dimasak dan sedia dijamah oleh mereka.
“Sebenarnya, pedati ini digunakanoleh ibu saya ketika berniaga sejak 40 tahun lalu. Sebelum itu, arwah bapa juga berniaga guna pedati tetapi sudah rosak.
“Dengan ada pedati ini, ia sedikit sebanyak mengingatkan saya di mana kami bermula. Jadi, saya ambil pedati ini sebagai simbol dan lambang kepada restoran MSH,” ulasnya lagi.


Permohonan banyak, bertindan punca lewat
Oleh MOHD YUNUS YAKKUB

3 Februari 2022, 4:07 pm
SHAH ALAM – Permohonan yang tinggi di daerah Klang khususnya menyebabkan penyampaian Bantuan Selangor Bangkit (BSB) dan Bantuan Wang Ihsan (BWI) lewat.
Menteri Besar Selangor, Datuk Seri Amirudin Shari berkata, ini juga dipengaruhi faktor pertindanan permohonan yang dilakukan daripada keluarga sama menyebabkan semak silang perlu dilakukan bagi mengelakkan ketirisan berlaku dari segi pemberian sebanyak dua kali.
Katanya, berdasarkan rekod sebanyak 77,000 permohonan di daerah Klang dengan sebahagian dihantar lewat kerana membersihkan rumah dan baki 30,000 lagi permohonan belum diselesaikan.
“Saya ingin menyatakan maaf atas beberapa sebab sehingga menyebabkan berlakunya kelewatan ini.
“Kita akan menggandakan pemberian daripada 1,000 sebelum ini kepada 2,000 hingga 3,000 permohonan pada minggu depan.
“Kita menjangkakan dapat menyelesaikan kesemua permohonan di Klang pada 28 Februari ini. Ini kerana daerah lain hampir selesai dengan Petaling hanya tinggal 10,000 permohonan sahaja dan dijangka selesai minggu depan,” katanya pada sidang akhbar khas pasca banjir di hari ini.

Menurut Amirudin, setakat pagi tadi beliau dimaklumkan program BSB telah menerima 109,000 permohonan dengan melibatkan peruntukkan RM109juta dengan sebahagian besar di daerah Klang dan Petaling.
Beliau menjelaskan, mangsa banjir Selangor hanya perlu mengisi satu borang sahaja digunakan yang secara automatiknya akan mendapat BSB dan BWI.
“Sebenarnya, angka yang diuruskan pejabat daerah hampir satu juta setiap hari dan kena fikirkan faktor keselamatan dan lain agar wang yang ingin disampaikan kepada penerima dan sebagainya,” ujarnya.
Berhubung mekanisma atau kaedah penyerahan, Amirudin menjelaskan BSB adalah wang daripada kerajaan negeri disalurkan kepada pejabat tanah dan daerah serta senarai yang ada pada kerajaan negeri.
“Manakala BWI adalah wang dari Kerajaan Persekutuan yang diserahkan menerusi Unit Penyelarasan Pelaksanaan (ICU) tetapi disalurkan oleh pejabat daerah kerana tidak mahu senarai nama bertindan.
“Jadi, tidak timbul kerajaan negeri cuba memeram duit atau melewatkan saluran wang sebab kita melihat fasa demi fasa. Namun, saya mengucapkan terima kasih atas kolabrasi ini yang tidak berlaku di negeri lain,” katanya. -K!ONLINE


Sindiket judi berselindung guna nama PDRM tarik pelanggan
Oleh NOR AZIAH MAT NOH

3 Februari 2022, 5:26 pm
KUALA LUMPUR – Polis Diraja Malaysia (PDRM) mengesan tindakan licik sindiket perjudian dalam talian menggunakan nama pucuk pimpinan badan itu untuk berselindung daripada dikenakan sebarang tindakan undang-undang pihak berkuasa.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, sindiket terbabit membuat dakwaan bahawa pusat perjudian online di premis-premis komersial sudah mendapat kebenaran operasi daripada pihak atasan PDRM.
Abd. Jalil.
“Mereka juga dipercayai sengaja mengadakan cerita telah mendapat kebenaran operasi pihak atasan PDRM bagi menakut-nakutkan anggota polis untuk mengambil tindakan seperti pemeriksaan dan serbuan.
“Selain itu, penggunaan nama pihak atasan juga memberi tarikan dan jaminan kepada pengunjung untuk bermain judi di premis tersebut kerana didakwa kebal daripada pihak berkuasa.
“Polis tidak pernah sesekali memberikan lampu hijau kepada mana-mana sindiket yang menjalankan aktiviti judi dalam talian untuk beroperasi,” katanya pada sidang akhbar di Ibu Pejabat Polis Bukit Aman di sini hari ini.
Susulan itu, Bukit Aman bersama kontinjen polis seluruh negara telah menggerakkan Ops Dadu Khas bermula 15 Januari sehingga semalam bagi menghapuskan kegiatan perjudian online secara keseluruhan.

“Sebanyak 826 serbuan telah dijalankan yang mana seramai 1,355 orang termasuk penjaga premis pusat perjudian berjaya diberkas, turut berjaya dirampas 2,558 unit komputer, tablet, komputer riba, telefon bimbit dan wang tunai bernilai RM189,196 sepanjang operasi.
“Selangor mencatatkan jumlah tangkapan tertinggi sebanyak 342 orang ditahan dalam 132 serbuan manakala Kuala Lumpur pula seramai 213 individu diberkas menerusi 94 serbuan,” ujarnya.
Tambah beliau, PDRM tidak akan berkompromi dengan mana-mana individu terlibat dengan aktiviti perjudian dan akan giat membanteras segala bentuk kegiatan perjudian di masa hadapan. – K! ONLINE


Guna duit saman fitnah RM1 juta untuk anak yatim, sedekah
Oleh ROSLIZA MOHAMED

3 Februari 2022, 4:47 pm
KOTA BHARU – Sebuah pusat kecantikan, Hannan Medispa Sdn. Bhd. (Hannan Medispa) akan menggunakan wang saman fitnah sebanyak RM1 juta untuk tujuan kebajikan untuk anak-anak yatim dan sedekah kepada masjid di negeri ini.
Syarikat itu memenangi kes saman fitnah di Mahkamah Sesyen Kota Bharu pada 16 Januari lalu selepas bekas pekerjanya yang juga seorang doktor membuat hantaran di Facebook mengatakan Hannan Medispa menipu pelanggan dan menggunakan produk murahan kepada para pelanggan.
Pengasas Hannan Medispa, Dr. Mohd. Hannan Mohd. Yusof berkata, kes yang berlaku pada November 2019 telah tular sehingga menyebabkan reputasi syarikatnya terjejas selain mengalami kerugian pendapatan sebanyak hampir RM1 juta.
Menurutnya, syarikat tersebut pernah berbincang secara baik dengan bekas pekerjanya dan hanya meminta bayaran RM200,000 sahaja sebagai kos kerugian.
“Dia ada memohon maaf, namun selepas itu tiada sebarang maklum balas yang tepat sehingga menyebabkan saya menggunakan khidmat guaman bagi meneruskan saman.
“Hantaran itu telah dikongsi sebanyak 3,000 kali di Facebook sebelum ia dipadam sehingga kami menerima pelbagai komen dan kecaman atas fitnah itu. Dakwaan tersebut ternyata salah apabila kami menang dalam prosiding mahkamah,” katanya pada sidang akhbar di hotel The Grand Renai di sini hari ini. -K! ONLINE


GITC terlibat langsung pembangunan modal insan TVET negara
Oleh LUQMAN RIDHWAN MOHAMED NOR

3 Februari 2022, 4:38 pm
PUTRAJAYA – Badan Koordinasi TVET Kerajaan-Industri (GITC) yang diperakukan penubuhannya hari ini akan terlibat secara langsung buat julung kalinya dalam pembangunan modal insan Pendidikan Teknikal dan Latihan Vokasional (TVET) negara.
Perdana Menteri, Datuk Seri Ismail Sabri Yaakob berkata, GITC yang diperakukan pada Mesyuarat Majlis TVET Negara (MTVET) hari ini akan terlibat khususnya dalam perkara berkaitan keperluan kemahiran dan tenaga kerja.
Beliau berkata, keanggotaan GITC terdiri daripada 12 persatuan berdasarkan sektor industri yang bersetuju bersama-sama berganding bahu menjayakan agenda TVET negara melalui GITC.
“Mesyuarat juga telah bersetuju dengan pelaksanaan TVET Collaboration Hub, melibatkan 11 kementerian dan diselaraskan oleh Kementerian Pengajian Tinggi (KPT).
“Inisiatif ini bakal menjadi platform kolaborasi strategik kepakaran, peralatan dan teknologi antara pusat kecemerlangan dengan institusi-institusi TVET, pihak berkuasa wilayah ekonomi dan industri,” katanya dalam satu kenyataan hari ini.
Ismail Sabri berkata, sejumlah 12 hab telah dikenal pasti termasuk automotif, semikonduktor, marin, penyaman udara, aeroangkasa, robotik, rel, telekomunikasi, hospitaliti dan pelancongan serta teknologi makanan yang akan dilaksanakan di Semenanjung, Sabah dan Sarawak.

Menurutnya, mesyuarat bersetuju secara dasar dengan cadangan penarafan tunggal TVET, namun proses libat urus bersama kementerian serta industri perlu dilaksanakan sebelum dibentangkan semula dalam mesyuarat MTVET akan datang.
“Inisiatif ini dijangka akan memperkukuh simbiosis ekosistem TVET dalam menghubungkan pihak-pihak yang terlibat untuk merapatkan jurang di antara permintaan dan penawaran tenaga kerja.
“Usaha-usaha yang dilaksanakan MTVET amat signifikan bagi merealisasikan strategi dan inisiatif yang dirangka di bawah Rancangan Malaysia Ke-12 (RMK-12),” katanya. – K! ONLINE


‘Wanita’ bersuara jantan rakam video berlatar masjid
Oleh ALWANI ZAFIRAH

3 Februari 2022, 5:30 pm
PETALING JAYA – “Bergurau itu tidak salah tapi jangan sampai berlebih-lebihan.”
Itulah ungkapan yang dilontarkan oleh rata-rata pengguna media sosial setelah melihat sebuah rakaman yang dimuat naik oleh @mirulbae yang memaparkan tindakan sekumpulan remaja bersama seorang ‘wanita’ bersuara jantan sedang bergurau senda antara satu sama lain.
Lebih menjadi perhatian, apabila rakaman tersebut dibuat berlatarkan sebuah masjid yang dianggap tempat suci tetapi dicemarkan dengan konten generasi muda yang kurang sensitif dengan keadaan sekeliling.
Sementara itu, ramai yang meninggalkan pelbagai reaksi dan kecaman terhadap prilaku kurang sopan itu.
“Ilmu kurang tak apa, adab kena jaga,” kata @Gamat .
“Aku cuma agak sedih, depan masjid mereka buat gurau macam itu,” ujar @Pie.

Selain itu, ada juga pengguna yang memohon agar mereka ini segera bertaubat dan kembali ke jalan Allah.
“Tuan, puan, dah tengok berita berlaku puting beliung di Perak? ini antara kenapa terjadinya musibah, bertaubatlah,” ujar @CEO TRADING FX.
“Minta maaf pada Allah, bertaubatlah,” luah @user6095.
Dalam pada itu, video terbaru yang dimuat naik oleh pemilik akaun yang sama menyaksikan permohonan maaf daripada sekumpulan remaja tersebut dan akui tindakan yang dilakukan telah menyinggung perasaan banyak pihak.
Menerusi rakaman tersebut juga, mereka menjelaskan bahawa video itu diambil di sebuah dataran rekreasi yang kebetulan berada di hadapan masjid. – K! ONLINE


Pengikut ajaran syaitan curi kepala mayat
Oleh KOSMO!

3 Februari 2022, 5:15 pm
CANBERRA – Kes kecurian sebilangan kepala mayat manusia yang berlaku di sebuah tanah perkuburan di Australia dikaitkan dengan aktiviti pemujaan selepas sepucuk surat kepada syaitan ditemui di salah sebuah kubur yang digali, lapor akhbar The Sun UK semalam.
Polis bandar raya Melbourne bergegas ke Tanah Perkuburan Awam Footscray baru-baru ini selepas menerima aduan orang awam. Mereka mendapati ia adalah kali kedua kepala mayat telah dicuri dalam tempoh beberapa hari sahaja.
Pegawai-pegawai mendedahkan beberapa barang ditinggalkan di kawasan tersebut termasuk tanda salib, lilin dan nota kepada syaitan, lapor saluran berita tempatan, 7news.
Penemuan itu mendorong pihak berkuasa mengaitkan kes kecurian yang menyeramkan itu dengan pengikut-pengikut ajaran syaitan.
“Mayat manusia menjadi tumpuan utama pencuri dan itu menjadi fokus siasatan kami,’’ kata Pemangku Inspektor, Ben Jarman.
Menurut polis, kubur ketiga telah digali lewat minggu lalu. Tiada apa-apa yang diambil kerana kubur itu kosong.

Pakar kriminologi tempatan, Xanthe Mallett berkata, dia tidak pernah mendengar kes lain yang serupa di negara tersebut.
“Memang menarik. Beberapa symbol ditinggalkan di sekitar makam ini yang nampaknya bersifat syaitan.
“Saya pernah melihatnya di Britain tetapi tidak pernah melihat sebarang aktiviti pemujaan syaitan di Australia,’’ jelas Dr. Mallett.
Bagaimanapun, langkah keselamatan tambahan diambil oleh pihak berkuasa dengan memasang sistem televisyen litar tertutup (CCTV) di tanah perkuburan itu. – Agensi


Wanita roboh rumah elak bekas suami pindah masuk bersama isteri baharu
Oleh KOSMO!

3 Februari 2022, 5:00 pm
JAKARTA – Seorang isteri di Desa Gedungbanteng, Ponorogo, dalam wilayah Jawa Timur nekad merobohkan rumah miliknya bersama suami selepas dia diceraikan asbab orang ketiga, lapor laman Berita Jatim  semalam.
Darmi,40, mengaku sengaja merobohkan rumah yang dibina pada 2010 itu dengan jentolak kerana berang diceraikan.
“Tanah ini milik orang tua Purwanto,35, iaitu bekas suami saya tetapi rumah ini kami bina bersama-sama.
“Sekarang dia sudah ada wanita lain, saya tidak akan benarkan bekas suami dan kekasihnya tinggal di rumah ini. Biar sama-sama tidak memiliki rumah ini, barulah adil,” jelas Darmi.
Saat ditanya sama ada dia berasa menyesal merobohkan rumah yang boleh diwarisi oleh anak-anak, Darmi pantas menafikannya.
“Saya bina rumah bukan untuk anak-anak tetapi untuk hidup bersama suami hingga ke hari tua. Ternyata, kami berpisah jadi jalan paling senang, robohkan sahaja.

“Saya juga mendermakan  semua barang-barang dalam rumah buat mereka yang berminat. Saya tidak mahu wang atau apa pun, cukup rumah ini sudah dirobohkan,” ujarnya. – Agensi


Lelaki mati lemas ketika menjaring ikan
Oleh ASLIZA MUSA

3 Februari 2022, 4:44 pm
BAGAN DATUK – Seorang lelaki ditemui lemas selepas dipercayai terjatuh ketika memasang jaring ikan di hadapan kunci air lorong 1, Bagan Sungai Tiang di sini semalam.
Dalam kejadian pukul 6.15 petang itu, mangsa berusia 36 tahun dijumpai di pesisir pantai Bagan Sungai Tiang, tidak jauh dari lokasi dia memasang jaring pada pukul 11.30 malam.
Ketua Polis Daerah Hilir Perak, Asisten Komisioner Ahmad Adnan Basri berkata, laporan kejadian itu diterima daripada seorang lelaki yang sedang mencari siput sedut berhampiran dengan kunci air lorong 1.
Katanya, lelaki terbabit melihat mangsa terkapai-kapai menjerit meminta tolong namun belum sempat saksi berbuat apa-apa, mangsa telah tenggelam dan tidak timbul lagi.
“Ketika kejadian mangsa sedang memasang jaring ikan belanak di pesisir laut Sungai Tiang dan semasa kejadian, air dalam keadaan surut di mana lokasi kejadian menghala ke laut.
“Usaha mencari dan menyelamat awal telah dijalankan oleh penduduk dan nelayan setempat namun tidak menjumpai mangsa,” katanya di sini hari ini. -K! ONLINE


Medan selera Padang Kota Lama kecoh peniaga bergaduh
Oleh MOHD SYALMIZI HAMID

3 Februari 2022, 2:53 pm
GEORGE TOWN – Kawasan tumpuan pelancong di Kompleks Makanan Medan Renong, Padang Kota Lama di sini kecoh apabila beberapa peniaga bergaduh sesama sendiri kelmarin.
Kejadian itu tular di media sosial apabila pengunjung yang membuat rakaman kejadian itu memuat naik video selama kira-kira seminit ke laman sosial.
Video itu memaparkan sekumpulan lelaki bergaduh sesama sendiri sehingga menimbulkan kegusaran sebahagian pengunjung yang sedang menjamu selera.
Sementara itu, Pengerusi Persatuan Penjaja Kompleks Makanan Medan Renong Padang Kota Lama, Asmadi Mohd Razali berkata, kejadian itu bukan pergaduhan antara pelanggan dengan peniaga seperti yang didakwa di media sosial.
Katanya, kejadian kira-kira pukul 11 malam itu hanya membabitkan perselisihan faham antara peniaga kompleks makanan tersebut.
“Ia berpunca daripada salah faham dan masalah peribadi antara dua peniaga dan sudah diselesaikan dengan baik.

“Kejadian itu tidak membabitkan kerosakan harta benda dan kecederaan peniaga atau pelanggan, manakala ia hanya berlaku sebentar sahajai,” katanya kepada pemberita hari ini.
Dalam pada itu, Asmadi meminta orang ramai tidak membuat sebarang spekulasi yang boleh mencemarkan imej kompleks makanan berkenaan yang menjadi tumpuan pengunjung ke Pulau Pinang. – K! ONLINE


SOP PRN Johor hampir selesai
Oleh NUR HUDA MUSA

3 Februari 2022, 3:23 pm
KUALA LUMPUR – Prosedur operasi standard (SOP) bagi Pilihan Raya Negeri (PRN) Johor hampir selesai dan akan dibentang kepada pengurusan tertinggi Kementerian Kesihatan (KKM) dalam masa terdekat.
Menteri Kesihatan, Khairy Jamaluddin Abu Bakar berkata, bagaimanapun SOP itu akan menyaksikan sedikit perbezaan berbanding apa yang dilakukan Melaka dan Sarawak dengan mengambil kira kewujudan varian Omicron.
“Secara umumnya, SOP semasa PRN Melaka berjaya memandangkan tiada peningkatan kes yang mendadak begitu juga dengan SOP PRN Sarawak.
“SOP di Johor berbeza kerana adanya varian Omicron. Kita lihat dari segi keseriusan kes, kemasukan ke hospital tidak meningkat dengan mendadak cuma mungkin akan ada juga peningkatan kes,” katanya ketika sidang akhbar selepas merasmikan Majlis Pelancaran Program Imunisasi Covid-19 Kanak-Kanak (PICKids) di Hospital Tunku Azizah di sini hari ini.
Dalam pada itu katanya, KKM juga sedang dalam peringkat perbincangan tentang penilaian risiko sekiranya ‘walkabout’ dibenarkan bagi PRN Johor.
“Kita masih lagi sedang berbincang di peringkat dalaman KKM tentang penilaian risiko tapi saya rasa hampir muktamad dari segi SOP,” ujarnya. – K! ONLINE


PU Syed persoal SOP tarian singa
Oleh KOSMO!

3 Februari 2022, 3:48 pm
PETALING JAYA – Prosedur operasi standard (SOP) bagi mengekang penularan Covid-19 di negara ini nampaknya kembali hangat diperkatakan di media sosial.
Terbaharu, Pencetus Ummah (PU) Syed di Facebooknya telah mempertikaikan mengenai SOP tarian Singa yang diadakan di sebuah pusat membeli belah baru-baru ini.
PU Syed atau nama sebenarnya Syed Mohd. Bakri Al-Yahya menerusi hantarannya menjelaskan, SOP tarian Singa boleh pula dihadiri ramai orang namun di masjid masih lagi tidak dibenarkan untuk rapatkan saf.
“Tengok tarian singa boleh berapat rapatan. Saf solat sampai sudah jarak-jarakkan.
Bila gamaknya semuanya ini akan berakhir, sedangkan manusia yang paling patuh SOP setakat ini adalah jemaah masjid dan surau,” tulisnya.
Rata-rata orang ramai turut bersetuju dengan isu yang dibangkitkan olehnya dan menyifat kerajaan perlu lakukan sesuatu terhadap SOP Covid-19 ketika ini.

“Sembayang jarak-jarak, Sampai sembahyang Jumaat dekat luar masjid, panas terik, atas jalan,buta bisu Menteri Agama,” jelas Nor Azman Bakar.
“Sedih dgn keadaan macam ni, kerana segala aktiviti keagamaan disekat, sikit-sikit perlu patuh SOP. Penceramah luar tidak dibenarkan masuk. Tapi aktiviti ini boleh saja. Boleh duduk sana sini sesuka hati. Berkumpul padat-padat tak ada masalah.
“Kalau ke masjid perlu bawa sejadah sendiri. Tapi kalau ke pasar raya, taman-taman tiada pula suruh bawa mozek sendiri untuk pijak, tiada pula suruh bawa bangku sendiri untuk duduk..
“Buktikan jika saf rapat boleh menyebabkn jangkitan. Buktikan jika sujud di karpet masjid atau surau boleh sebabkan jangkitan,” ujar Anas Airul Anas. – K! ONLINE.


Agong perkenan kurnia Suratcara pelantikan
3 Februari 2022, 2:57 pm
PETALING JAYA – Yang di-Pertuan Agong, Al-Sultan Abdullah Ri’ ayatuddin Al-Mustafa Billah Shah berkenan berangkat ke Istiadat Pengurniaan Suratcara Pelantikan Hakim Mahkamah Persekutuan dan Hakim Mahkamah Rayuan di Istana Negara hari ini.
Menerusi satu hantaran di laman Instagram Istana Negara berkata, Seri Paduka Baginda mengurniakan Suratcara Pelantikan kepada kedua-dua hakim terbabit.
“Pada istiadat yang berlangsung di Singgahsana Kecil ini, Seri Paduka Baginda berkenan mengurniakan Suratcara Pelantikan Hakim Mahkamah Persekutuan kepada Yang Arif Datuk Mohamad Zabidin Mohd. Diah dan Hakim Mahkamah Rayuan, Yang Arif Datuk Mohd Nazlan Mohd. Ghazali.
“Turut hadir Ketua Hakim Negara, Yang Amat Arif Tun Tengku Maimun Tuan Mat, Menteri di Jabatan Perdana Menteri (Parlimen dan Undang-Undang) Datuk Seri Dr. Wan Junaidi Tuanku Jaafar, Presiden Mahkamah Rayuan Yang Amat Arif Tan Sri Rohana Yusuf dan Hakim Besar Sabah dan Sarawak Yang Amat Arif Tan Seri Datuk Abang Iskandar Abang Hashim,” katanya di sini hari ini. – K! ONLINE


Bunga 99 juta tahun bantu saintis kaji evolusi tumbuhan
Oleh KOSMO!

3 Februari 2022, 4:00 pm
LONDON – Satu penyelidikan terbaharu mendedahkan bahawa bunga yang diawet oleh proses alam semula jadi dan berusia beratus-ratus tahun lamanya dapat membantu saintis mengkaji evolusi dan penyebaran tumbuhan berbunga, lapor laman berita Wion News semalam.
Menurut saluran berita CNN, dua kuntum bunga dalam bentuk sempurna ditemui masih terpelihara dalam bentuk fosil dan dikatakan mekar pada zaman dinosaur.
Penemuan baharu itu memberi petunjuk tentang bagaimana beberapa spesies tumbuhan berbunga di rantau Afrika Selatan hari ini kekal tidak berubah sejak 99 juta tahun yang lalu. Kedua-dua bunga itu mekar di sebuah kawasan yang kini negara Myanmar.
Kedua-dua bunga itu dipercayai bersifat fana iaitu dengan kitaran hayat yang pendek. Ia hilang selepas mekar dan berubah menjadi buah.
“Daun biasanya dihasilkan dalam jumlah yang lebih besar daripada bunga dan jauh lebih teguh. Ia mempunyai potensi pemuliharaan yang tinggi,’’ jelas pengarang kajian itu, Robert Spicer selaku Profesor Emeritus Sekolah Sains Alam Sekitar, Bumi dan Ekosistem di The Open University, Britain.
“Sehelai daun dibuang pada akhir hayatnya, manakala bunga akan berubah menjadi buah yang kemudian dimakan atau hancur sebagai sebahagian proses penyebaran biji benih,’’ jelas beliau.

Tambahnya, bunga-bunga itu hampir menyerupai bunga moden dan tidak mempunyai perbezaan yang besar. – Agensi


Tiga mangsa maut nahas baru lepas curi kenderaan
Oleh ROHANA MOHD. NAWI

3 Februari 2022, 3:27 pm
TUMPAT – Tiga lelaki yang maut termasuk dua daripadanya rentung dalam kemalangan di Kampung Paloh, Morak di sini awal pagi tadi dipercayai baru sahaja melakukan jenayah samun dengan melarikan sebuah kenderaan pacuan empat roda
Ketua Polis Daerah Tumpat, Superintendan Mohd. Azmir Damiri berkata, siasatan awal mendapati, empat orang lelaki pada awalnya menaiki sebuah kenderaan utiliti sukan (SUV) jenis Honda HR-V.
Menurutnya, bagaimanapun, salah seorang penumpang SUV itu telah melakukan jenayah samun dengan membawa lari sebuah kenderaan pacuan empat roda jenis Ford Ranger di sebuah rumah di Kampung Sungai Pinang di sini kira-kira pukul 1.45 pagi.
“Kejadian itu disedari oleh pemilik rumah berkenaan yang terdengar bunyi enjin kenderaan pacuan empat rodanya telah dihidupkan sebelum keluar untuk membuat pemeriksaan.
“Ketika salah seorang suspek melarikan kenderaan itu, seorang penumpang HR-V telah keluar dari kenderaannya dan melibaskan senjata tajam ke arah pemilik kenderaan pacuan empat roda tersebut,” katanya ketika dihubungi Kosmo! hari ini.
Menurut Mohd. Azmir, selepas berjaya melarikan Ford Ranger itu, mangsa telah mengejar kedua-dua buah kenderaan dengan memandu sebuah kereta jenis BMW.

Katanya, semasa tiba di lokasi kejadian, tiga suspek yang menaiki SUV jenis HR-V telah terbabas dan merempuh sebatang tiang di hadapan sebuah rumah di Kampung Paloh, Morak di sini sebelum kenderaan dinaiki mereka terbakar.
“Pemilik kenderaan pacuan empat roda itu melihat kebakaran tersebut, namun terus bertindak mengejar kenderaannya yang telah dibawa lari oleh seorang lagi suspek.
“Selepas hampir 18 kilometer mengejar, kenderaan pacuan empat roda itu akhirnya terbabas di hadapan pejabat pos di Kubang Kerian, Kota Bharu. Bagaimanapun, suspek yang memandu kenderaan itu meloloskan diri selepas kemalangan tersebut,” katanya. -K! ONLINE


5,720 kes Covid-19 dilaporkan hari ini
Oleh SITI A'ISYAH SUKAIMI

3 Februari 2022, 3:45 pm
PUTRAJAYA – Jangkitan baharu Covid-19 hari ini merekodkan sebanyak 5,720 kes, menjadikan jumlah kumulatif sebanyak 2,887,780 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data setiap hari bagi laman CovidNow adalah dikemas kini sekali gus selepas tengah malam,” menurut ciapan Twitter beliau di sini hari ini.
Ia kali keenam pada tahun ini kes harian negara melepasi angka 5,000 dengan kali pertama ialah 5,439 kes (27 Januari), diikuti 5,525 kes (28 Januari), 5,139 kes (29 Januari), 5,736 kes (2 Februari) dan 5,566 kes (1 Februari). – K! ONLINE


Bekas ratu cantik California beri wang kepada orang ramai tidak pakai pelitup muka
Oleh KOSMO!

3 Februari 2022, 3:00 pm
SAN DIEGO, CALIFORNIA – Bekas ratu cantik California, Carrie Prejean Boller memuat naik rakaman video di laman Instagram yang memaparkan dia membayar wang kepada orang dewasa dan kanak-kanak di negeri itu supaya melanggar arahan pemakaian pelitup muka, lapor akhbar New York Post.
“Memberi wang sebanyak AS$5 (RM20.91) kepada orang awam yang tidak mematuhi kezaliman peraturan pemakaian pelitup muka,’’ demikian kenyataan pada rakaman video tersebut.
Boller yang berkahwin dengan bekas pemain Bola Sepak Amerika Syarikat (NFL), Kyle Boller, pernah hangat diperkatakan pada 2009 apabila menentang perkahwinan gay semasa dia menyertai pertandingan ratu cantik Miss USA.
“Salah satu saat digemari saya hari ini, memuat naik lebih banyak video di Instagram Story yang memaparkan rondaan di sekitar bandar San Diego,’’ jelas kenyataan pada video berlainan yang menunjukkan dua wanita menanggalkan pelitup muka ketika berada di dalam sebuah kedai.
Klip video tersebut adalah salah satu daripada sebilangan mesej anti pelitup muka yang dimuat naik Boller sejak beberapa minggu kebelakangan ini.
Pengguna laman sosial tersebut turut memberikan pandangan masing-masing dengan ada sesetengah menyokong tindakan wanita itu tetapi tidak kurang pula yang menyelar perbuatannya.

Ketika dihubungi majalah Rolling Stone untuk mendapatkan komen, Boller menyatakan keraguannya bahawa kanak-kanak berisiko tinggi untuk dijangkiti Covid-19.
“Boleh anda beritahu saya jumlah kes positif dan kes harian Covid-19 untuk rakyat Amerika Syarikat (AS) di bawah usia 18 tahun? Boleh anda beri data penting secara statistik berkaitan faedah memakai pelitup muka jenis perubatan atau kain?’’ katanya kepada Rolling Stone.
Data jabatan kesihatan negeri California dari sejak hujung Januari lalu menunjukkan 18.3 peratus kes positif Covid-19 terdiri daripada kanak-kanak berusia bawah 18 tahun dengan 75,000 kes harian pernah dicatatkan, demikian menurut Rolling Stone. – Agensi


Warga emas empat hari hilang ditemui selamat
Oleh ZAKKINA WATI AHMAD TARMIZI

3 Februari 2022, 2:55 pm
SEREMBAN- Selepas empat hari, seorang wanita warga emas yang dilaporkan hilang berjaya ditemukan selamat di sebuah kawasan semak di Eco Park Rantau di sini pagi tadi.
A. Sivapaki, 73, bagaimanapun ditemui dalam keadaan lemah dan mengalami kekurangan air dalam badan.
Ketua Zon Seremban, Penguasa Kanan Bomba II, Khir Amir Ahmad berkata, pihaknya menerima panggilan daripada anggota pasukan mencari yang menjumpai warga emas berkenaan kira-kira pukul 11.40 pagi.
“Mangsa dijumpai di kawasan Eco Park Rantau iaitu sejauh empat kilometer dari ladang sawit di Kampung Sega Tengah, Rantau iaitu lokasi wanita itu dilaporkan hilang.
“Dia berada dalam keadaan lemah akibat kekurangan air. Kami membawanya ke pos kawalan operasi dengan menaiki kereta pacuan empat roda dan dia telah diserahkan kepada pihak Kementerian Kesihatan dan dihantar ke Hospital Tuanku Ja’afar (HTJ) Seremban untuk rawatan lanjut,” katanya kepada pemberita di sini hari ini.
Sebelum ini, media melaporkan seorang wanita warga emas hilang ketika mencari lembu di kawasan ladang sawit di Kampung Sega Tengah, Kuala Sawah, Rantau di sini sejak 30 Januari lalu. -K! ONLINE


Kertas siasatan terhadap Ebit Lew hampir selesai
Oleh NOR AZIAH MAT NOH

3 Februari 2022, 3:21 pm
KUALA LUMPUR – Polis Diraja Malaysia (PDRM) hampir menyelesaikan kertas siasatan terhadap pendakwah bebas, Ebit Lew, 37, berkaitan kes gangguan seksual.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, kertas siasatan terhadap pendakwah terkenal tersebut berhubung kes gangguan seksual kini di peringkat akhir.
“Kita menerima semula kertas siasatan itu kerana ada beberapa maklumat tambahan yang perlu diselesaikan.
“Kita akan segera menyelesaikan kertas siasatan terbabit untuk diserahkan semula kepada Pejabat Peguam Negara,” katanya pada sidang akhbar di Ibu Pejabat Polis Bukit Aman di sini hari ini.
Pada 13 Januari lalu, akhbar melaporkan kertas siasatan terhadap pendakwah itu sudah dilengkapkan dan sedang menunggu arahan selanjutnya daripada Pejabat Peguam Negara.
Terdahulu, polis membuka kertas siasatan terhadap Ebit Lew susulan menerima laporan daripada beberapa individu mendakwa pendakwah itu melakukan gangguan seksual.

Susulan itu, polis bertindak membuka kertas siasatan di bawah Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 23 Akta Komunikasi dan Multimedia 1998. – K! ONLINE


Tukang kebun meninggal dunia selepas baca al-Quran
Oleh OTHMAN YAHAYA

4 Februari 2022, 11:23 pm
SUNGAI PETANI – Seorang tukang kebun ditemui meninggal dunia di ruang solat Masjid Nurul Hasanah di Bukit Kechil Simpor, Tikam Batu dekat sini pagi tadi.
Lelaki berusia 54 tahun itu ditemui dalam keadaan tidak sedarkan diri oleh kakitangan masjid sebelum memaklumkan kejadian kepada ahli keluarganya kira-kira pukul 7 pagi.
Ketua Polis Daerah Kuala Muda, Asisten Komisioner Adzli Abu Shah berkata, saksi kejadian memaklumkan mangsa membaca al-Quran selepas menunaikan solat subuh.
“Mangsa kemudian dilihat dalam keadaan terbaring dan tidak sedarkan diri,” katanya dalam satu kenyataan di sini hari ini.
Katanya, pihak masjid seterusnya menghubungi ambulans dan mangsa disahkan telah meninggal dunia.
“Isteri mangsa memaklumkan suaminya menghidap penyakit darah tinggi dan tidak mendapatkan rawatan di pusat kesihatan serta hanya bergantung ubat dari farmasi,” jelasnya.

Tambahnya, pemeriksaan ke atas mayat mangsa mendapati tiada kesan luka, lebam atau sebarang unsur jenayah.
“Kes setakat ini diklasifikasikan sebagai mati mengejut dan mayat mangsa dibawa ke Hospital Sultan Abdul Halim di sini untuk bedah siasat,” katanya. – K! ONLINE


Impian pembangkang untuk kuburkan BN perlu dinafikan – Mohamad Hasan
Oleh MOHAMAD FAIZAL HASHIM

4 Februari 2022, 11:58 pm
ISKANDAR PUTERI – Barisan Nasional (BN) dan UMNO perlu bangkit pada Pilihan Raya Negeri (PRN) Johor ini bagi menafikan impian pihak pembangkang yang mahu parti tersebut terkubur di tempat lahirnya di negeri itu.
Pengarah PRN Johor, Datuk Seri Mohamad Hasan berkata, jentera PRN Johor harus bekerja lebih keras bagi memastikan parti terus berdiri teguh kerana Johor merupakan negeri yang wajib ditawan semula.
Beliau berkata, PRN Johor akan menentukan masa hadapan BN di negeri ini dan keputusan pada PRN ini akan memberi impak besar kepada Pilihan Raya Umum Ke-15 (PRU-15) yang akan diadakan pada bila-bila masa.
“Ramai hendak lihat UMNO dan BN terkubur di Johor. Disebabkan itu banyak parti politik yang menyatakan keinginan untuk bertanding pada PRN Johor kali ini.
“Keinginan ini tidak akan tercapai di negeri tempat lahirnya UMNO. Jentera PRN Johor akan kerja keras termasuk adakan mesyuarat setiap malam di ‘Command Centre’ BN untuk lihat gerak kerja setiap hari,” katanya ketika berucap pada Majlis Pelancaran Jentera PRN Johor Wilayah Barat di Stadium Tertutup Educity Iskandar Puteri di sini hari ini.
Mohamad yang juga Timbalan Pengerusi BN turut menyasarkan untuk memenangi sekurang-kurangnya lima kerusi Dewan Undangan Negeri (DUN) daripada lapan kerusi yang ditandingkan di empat bahagian Parlimen di zon Johor Barat.

Katanya, jentera parti tidak boleh sambil lewa dan menganggap kemenangan mudah di PRN Melaka turut akan berlaku di Johor.
Terdapat lapan kerusi DUN di empat bahagian Parlimen iaitu Pulai, Iskandar Puteri, Pontian dan Tanjung Piai yang terletak di dalam zon Johor barat.-K! ONLINE


BN akan pastikan kerusi penyandang DUN Paloh kecundang
Oleh MOHAMAD FAIZAL HASHIM

4 Februari 2022, 10:28 pm
ISKANDAR PUTERI – Barisan Nasional (BN) akan pastikan kerusi Dewan Undangan Negeri (DUN) Paloh yang dimenangi DAP pada Pilihan Raya Umum ke-14 (PRU-14) menjadi milik parti pada Pilihan Raya Negeri (PRN) Johor tidak lama lagi.
Pengerusi Badan Perhubungan UMNO Johor, Datuk Hasni Mohammad berkata, parti akan pastikan usaha Ahli Dewan Undangan Negeri (ADUN) Paloh, Sheikh Umar Bagharib Ali untuk mempertahankan kerusi itu kecundang.
“Setiausaha Agung DAP (Lim Guan Eng) memberitahu calon mereka akan pertahankan kerusi DUN Paloh yang dimenangi dahulu sebagai paluan gendang pertama untuk PRN Johor.
“Kita akan pastikan calon itu (Sheikh Umar) akan mendengar paluan gendang terakhir buat mereka,” katanya ketika berucap pada Majlis Pelancaran Jentera Barisan Nasional Pusat Operasi Zon Barat, di sini hari ini.
Mengulas lanjut, Hasni memberitahu, PRN Johor dilakukan bukan kerana apa yang berlaku di PRN Melaka mahupun di PRN Sarawak sebaliknya demi mahukan Johor mendapat lebih baik daripada apa yang ada ketika ini
Katanya, langkah mengadakan PRN di negeri ini untuk membentuk kerajaan yang lebih stabil dan bukannya berterusan mengharapkan ihsan pembangkang. – K! ONLINE


Muda gesa SPR pertimbang pelbagai opsyen saluran pengundi
Oleh MOHAMAD FAIZAL HASHIM

4 Februari 2022, 9:19 pm
JOHOR BAHRU – Presiden Ikatan Demokratik Malaysia (Muda), Syed Saddiq Syed Abdul Rahman merayu agar Suruhanjaya Pilihan Raya (SPR) mempertimbangkan pelbagai opsyen bagi memastikan peratusan keluar mengundi pada Pilihan Raya Negeri (PRN) Johor adalah tinggi.
Ahli Parlimen Muar itu berkata, peratusan keluar mengundi yang rendah itu hanya akan menguntungkan Barisan Nasional (BN) yang tamak untuk kembali berkuasa.
Syed Saddiq berkata, rakyat Johor yang berdepan kesukaran untuk pulang mengundi seperti yang berada di Sabah dan Sarawak serta di Institut Pengajian Tinggi (IPT) perlu perlu diberikan kelonggaran untuk membuang undi secara undi pos.
“Bagi kira-kira 200,000 rakyat negeri ini yang berada di Singapura pula, benarkan mereka membuang undi di kedutaan Malaysia di negara republik itu.
“Muda merayu SPR memudahkan pengundi di luar untuk balik mengundi atau memudahkan mereka bagi melaksanakan hak mereka. Ini adalah tanggungjawab SPR untuk pastikan peratusan keluar mengundi tinggi,” katanya.
Sebelum ini, Angkatan Muda Keadilan (AMK) mencadangkan inisiatif Laluan Perjalanan Lengkap Vaksin (VTL) darat khas disediakan kepada kira-kira 200,000 penduduk Johor di Singapura bagi menunaikan tanggungjawab mereka dengan mengundi dalam PRN Johor tidak lama lagi.

Sementara itu, Presiden Persatuan Mahasiswa Anak Johor (PERMAJ) Universiti Kebangsaan Malaysia (UKM), Muhammad Alif Azri mencadangkan pelaksanaan undi pos bagi mahasiswa perlu mengambil kira pelbagai aspek, termasuk prosedur dan tatacara memandangkan jumlah pelajar IPT di Malaysia mencecah lebih 400,000.
Mengulas lanjut, Syed Saddiq berkata, SPR perlu mempertimbangkan segala cadangan yang disuarakan pelbagai pihak dalam memastikan proses demokrasi itu berjalan lancar dan mencapai maksudnya. – K! ONLINE


Lelaki dakwa dibuang di tempat sampah
Oleh WAT KAMAL ABAS

4 Februari 2022, 10:37 pm
TAIPING – Satu foto tular seorang lelaki didakwa dibuang di tempat pembuangan sampah di jalan menghala ke arah Kampung Kurnia Jaya Kamunting.
Hantaran yang dimuat naik oleh pemilik Facebook Miezan Avengers dalam kumpulan Facebook Taiping Silver State itu telah mendapat pelbagai reaksi orang ramai.
Menurut catatan pada hantaran itu, lelaki terbabit dikatakan telah berada di kawasan pembuangan sampah selama sebulan.
Lelaki itu yang keadaan fizikalnya kelihatan tidak terurus mendakwa berasal dari Bagan Serai.
“Mohon tindakan segera dari Jabatan Kebajikan Masyarakat Taiping, ada seorang lelaki dah sebulan katanya duduk kat tempat sampah, makanan diberikan oleh orang ramai,” tulis pada paparan tersebut. – K! ONLINE